Haid Tidak Teratur Mungkin Simptom Sindrom Ovari Polisistik (PCOS)

Masalah Sindrom Ovari Polisistik (PCOS) ini berlaku apabila ovari gagal berfungsi secara normal dan mengakibatkan peningkatan aras hormon androgen, iaitu hormon lelaki. Antara tanda klinikal sindrom ini termasuklah haid tidak teratur, berat badan yang berlebihan (obes) dan ciri hormon androgen berlebihan dalam badan seperti berjerawat dan bulu roma tumbuh secara berlebihan (hirsutisme) berbanding dengan wanita normal.
Biasanya seseorang wanita yang mengalami sindrom ini akan mengalami haid yang tidak teratur, lambat datang haid dan kadangkala jarak antara kitaran haid menjadi begitu jauh sekali sehingga tiga hingga enam bulan baharulah didatangi haid yang berikutnya. Keadaan ini dikenal sebagai oligomenorea. Sesetengah wanita pula tidak mengalami haid dalam masa setahun.

Selain kitaran haid yang begitu panjang tempohnya, anda boleh mengalami jumlah pendarahan haid yang sedikit sekali, iaitu haid akan keluar dengan sederhana selama seminggu. Wanita yang menghidap penyakit sindrom ovari polisistik akan mengalami haid yang sangat sedikit, iaitu selama dua hingga tiga hari sahaja. Kadangkala keadaan ini juga menyebabkan dinding rahim yang menebal tidak seperti wanita normal hasil tindak balas rangsangan (stimulasi) hormon androgen yang berterusan kepada wanita yang menghidap sindrom ini.
Sindrom PCOS ini juga boleh menimbulkan gejala pelbagai penyakit. Oleh sebab itu, penghidap sindrom ini dinasihatkan untuk menjalani pemeriksaan kesihatan yang berkala secara tetap. Anda harus segera berjumpa doktor untuk memastikan sama ada masalah yang dialami ini ialah sindrom PCOS atau sebaliknya. Jangan risau, walaupun telah disahkan menghidap PCOS, melalui pemeriksaan yang rapi dan rawatan yang sempurna anda juga mampu untuk hamil sama seperti orang normal yang lain.

PCOS merupakan suatu keadaan di mana ovari membengkak disebabkan oleh ovum terperangkap di dalamnya dan tidak berkemampuan untuk menetas pada waktu subur. Apabila keadaan seperti ini berlaku, lama-kelamaan ovari akan membengkak dan akhirnya menimbulkan pelbagai jenis masalah kesihatan. Kebanyakan wanita PCOS menghadapi proses ovulasi yang terganggu dan peluang untuk hamil secara semula jadi agak tipis. Jangan putus asa, peluang untuk hamil masih ada.
TIP UNTUK PENGHIDAP PCOS HAMIL SECARA SEMULA JADI

Turunkan berat badan. Menurunkan berat badan akan meningkatkan kesuburan.Amalkan makanan daripada sumber karbohidrat kompleks seperti bijirin penuh yang kaya serat, beras perang, lentil, kekacang, oat danElakkan makanan berasaskan soya seperti tauhu, tempe, edamame, susu soya dan sebagainya. Banyakkan sayur-sayuran dan sumber tumbuh-tumbuhan di dalam sajian harian.Jangan tinggalkan sajian setiap kali waktu makan agar metabolisme badan tidak menurun dan menyukarkan proses pengurangan berat badan.Kurangkan pengambilan kafein dalam diet harian untuk menstabilkan hormon. Kopi segera, minuman berkarbonat dan minuman coklat antara minuman yang mengandungi kafein.Minimumkan pendedahan kepada toksin. Jika boleh, pastikan mengguna barangan plastik bebas BPA dan elakkan memanaskan makanan dalam bekas plastik dengan ketuhar gelombang mikro.Senaman berimpak rendah disarankan seperti berjalan kaki, berenang dan bermain tenis adalah disarankan kerana ia meningkatkan degupan jantung dan menggalakkan pembakaran kalori.Mengurangkan stres ialah perkara yang paling kritikal bagi mana-mana wanita yang merancang untuk hamil. Wanita PCOS yang tertekan akan mendapat peningkatan pelepasan hormon kortisol yang menyebabkan kenaikan gula dalam darah dan kebal insulin.Tidur dan rehat yang cukup sekurang-kurangnya tujuh atau lapan jam sehari.
 Sumber: Internet


TIPS BERPUASA & PANDUAN PEMAKANAN UNTUK WANITA HAMIL

Sepanjang bulan puasa, ramai dalam kalangan kita berebut-rebut mengejar barakah dengan mengerjakan amalan berpuasa dengan sempurna. Bagi wanita yang tidak hamil, tentunya ia tidak menjadi masalah. Namun begitu ramai wanita hamil tidak mahu ketinggalan. Kebanyakan doktor dan juga para ulama tidak menggalakkan wanita hamil berpuasa jika ia memudaratkan wanita tersebut atau bayi dalam kandungannya. Jika berpuasa tidak memudaratkan, maka mereka boleh berpuasa dengan mendapat panduan berpuasa semasa hamil daripada doktor agar kedua-duanya terjamin sihat.
MENANGGUHKAN MASA

Namun, ada juga ibu-ibu yang masih tetap berpuasa dan nekad untuk tidak berbuka sekali pun sudah menunjukkan gejala hipoglisemia seperti pening, loya, gementar dan hampir pitam atau pengsan. Mereka menangguhkan masa untuk berbuka. Betapa besarnya berpuasa sebulan penuh bagi mereka. Ibu-ibu yang terus memaksa diri untuk berpuasa tanpa menimbangkan keadaan kehamilan sebenarnya sedang membahayakan anak dalam kandungan sendiri. Malah, anak tersebut juga boleh mengalami hipoglisemia dan kekurangan nutrisi kalori yang berguna untuk tumbesarannya.
Sudah tentu segala keberkatan tidak bermakna jika zuriat kita tidak sihat. Dalam hal ini, adalah tidak wajar untuk wanita tersebut meneruskan puasa kerana ianya memudaratkan mereka berdua. Kehamilan bukanlah sejenis penyakit tetapi keadaan fisiologi yang boleh dialami oleh mana-mana wanita. Jadi, apabila tidak ada masalah kesihatan pada ibu mahupun anak dalam kandungan dan mereka berdua berada di bawah pengawasan doktor, mereka dibolehkan berpuasa seperti biasa.
Untuk memutuskan sama ada seseorang ibu itu perlu berpuasa atau tidak sangat bergantung kepada keadaan nutrien ibu, sekali gus memenuhi zat makanan bayinya. Dalam kata lain, soal nutrien harus mendapat perhatian yang serius oleh ibu-ibu hamil. Perlu juga diingat ketika hamil seorang ibu harus memikirkan keperluan dirinya dan juga anak yang sedang dikandungnya. Jika tidak mengubah tabiat pemakanan, anak yang di dalam kandungan akan turut terjejas. Kekurangan makanan berzat walau sedikit pun akan menjejaskan kesihatan mereka. Pada masa ini, bayi amat memerlukan nutrien dan kalori yang amat tinggi daripada ibu. Sekiranya anda tidak mengalami masalah di atas, anda bolehlah berpuasa. Seelok-eloknya, jika ibu ingin berpuasa, masa paling sesuai adalah semasa kandungan berusia empat hingga enam bulan. Ibu-ibu juga dinasihatkan agar sentiasa mendapat pengawasan daripada doktor.
Ibu-ibu yang mempunyai penyakit, disarankan agar tidak berpuasa jika mengalami alahan yang teruk ( sentiasa lemah, mual dan mengalami kekurangan air dalam badan), penyakit kronik seperti diabetes mellitus, hipertensi, penyakit buah pinggang, anemia semasa mengandung, oligohidramnios (air mentuban yang sedikit), pesakit jantung, tumbesaran bayi yang terencat dan mengalami perdarahan semasa hamil.
PANDUAN  PEMAKANAN IBU HAMIL SEPANJANG RAMADAN
Seseorang ibu juga tidak seharusnya menjadikan kehamilan sebagai alasan untuk makan secara berlebihan terutamanya semasa Ramadan. Piramid makanan boleh dijadikan panduan bagi mendapatkan pemakanan yang berzat dan seimbang. Pengambilan pelbagai jenis makanan dan juga kuantitinya amat penting.

Untuk memastikan ketahanan tubuh cukup kuat, ibu harus mengutamakan makanan dengan kalori dan protein yang tinggi seperti daging. Ia juga menyebabkan perut lambat berasa lapar. Bagaimanapun, tuntutan pertambahan kalori tidaklah setinggi tuntutan nutrien lain. Elakkan pengambilan karbohidrat dan gula kerana ia hanya menambah kalori. Serat dan sayur-sayuran jangan pula dilupakan.Perbanyakkan minum air dan susu untuk memenuhi tuntutan harian sebanyak dua hingga tiga liter sehari. Jika tidak mampu, minum air kosong sahaja, bolehlah dicampur jus, sirap dan sebagainya. Minumlah air sepanjang malam dan sekiranya kerap membuang air kecil, ia petanda baik yang menunjukkan seseorang itu tidak mengalami dehidrasi. Biasanya seseorang wanita hamil memerlukan lebih kurang dua liter air sehari.

Oleh itu, bagi memastikan bekalan air yang mencukupi untuk tubuh, anda seharusnya meminum air dengan kerap selepas waktu berbuka puasa. Kemudian berehatlah lebih kurang sejam sebelum menyantap hidangan berbuka.KeseimbanganTujuannya memberikan keseimbangan terlebih dahulu terhadap sistem pencernaan. Ingat, jangan makan berlebihan dan elak makanan yang mempunyai kandungan garam tinggi seperti telur dan ikan masin. Berbuka puasalah perlahan-lahan agar perut tidak terkejut. Untuk membantu penghadaman, kunyah makanan dengan baik.Supaya anda mampu menahan lapar, perbanyakkanlah mengambil jenis makanan berserat yang banyak terdapat dalam sayur dan buah. Tubuh memerlukan waktu lebih lama untuk menghadam makanan banyak serat. Selain makanan berserat dan protein, sebaik-baiknya sediakan jenis makanan yang mengandungi vitamin dan mineral serta makanan tambahan agar tubuh tetap segar-bugar sepanjang hari.Kesimpulannya, wanita hamil boleh berpuasa jika mempunyai kekuatan dan tidak mengalami komplikasi kehamilan. Bagi yang tiada kekuatan akibat penyakit semenjak sebelum berkahwin atau dihidapi semasa hamil, dibenarkan berbuka dan harus menggantikannya semula.
PERUBAHAN KEHAMILAN UNTUK MENYESUAIKAN DIRI KETIKA BERPUASA.
Trimester pertama (tiga bulan pertama kehamilan).
Petanda-petanda morning sickness seperti tekak loya, pening kepala dan tidak berselera makan.Pilih makanan bersesuaian dan kurang mengambil makanan berminyak serta gandakan meminum banyak air.Pengambilan pil asid folik pula pada sebelah malam dan bukannya sewaktu bersahur supaya kesan sampingan seperti berasa loya dan bau ketika sendawa.
Trimester kedua (bulan ke-4, 5 dan 6 kehamilan)
Pada waktu ini morning sickness dijangka telahpun reda, namun berlaku penurunan tekanan darah dari paras biasa menyebabkan ada yang mudah pitam terutamanya jika berdiri untuk tempoh yang lama. Minum air yang mencukupi selepas berbuka puasa serta tidak berdiri lama dapat mengurangkan masalah ini.
Trimester ketiga (bulan ke -7 hingga kelahiran)

Wanita lebih mudah penat apabila bergerak akibat saiz kandungan yang semakin besar. Banyakkan berehat dapat membantu.
Sumber:  Utusan


TIP BELI BAJU UNTUK IBU HAMIL

Membeli pakaian hamil semasa anda mengandung boleh menjadi pengalaman yang amat mengujakan dan dikenang sepanjang hayat. Untuk persiapan pakaian anda ketika hamil, ini panduan berpakaian dengan penuh keyakinan dan gaya semasa hamil. Bukan sahaja untuk raya, untuk pakaian harian pun boleh ikuti saranan membeli baju hamil. Untuk tiga bulan pertama kehamilan, kebanyakan pakaian yang anda miliki dalam almari masih boleh dipakai, kecuali pakaian yang terlalu ketat. Apabila anda mula memerlukan pakaian yang lebih besar saiznya, untuk lebih jimat anda disarankan membeli pakaian baharu apabila anda betul-betul memerlukannya.

Sebelum anda mahu membeli pakaian hamil, pastikan anda membuat sedikit kajian tentang butik-butik atau gedung-gedung pakaian yang menawarkan koleksi pakaian tersebut. Ini adalah untuk memudah dan menjimatkan masa anda ketika mahu membeli-belah nanti.

Apabila memilih untuk menggayakan pakaian ketika hamil, pastikan anda tidak memilih rekaan pakaian membosankan. Tidak perlu cuba sembunyikan perut anda yang semakin membesar dengan memakai pakaian seperti khemah atau sweater yang saiznya terlalu besar.

Elakkan daripada membeli pakaian hamil yang tidak selesa untuk dipakai seperti terlalu ketat, menyebabkan kulit gatal dan sebagainya.Pakaian hamil yang tidak sesuai mungkin akan memudaratkan kesihatan dan emosi anda.

Jika anda mempunyai suami yang potongan badannya besar daripada anda, pertimbangkan untuk meminjam kemeja kepunyaan mereka. Sememangnya kemeja lelaki (button-up shirt) cukup bergaya, selesa dan sesuai dipakai oleh ibu-ibu hamil.

Fabrik yang paling sesuai untuk rekaan pakaian ibu hamil ialah jersi kapas dan likra. Fabrik ini boleh meregang, sekali gus boleh dipakai sepanjang peringkat kehamilan anda.

Kadangkala semasa hamil saiz tapak kaki menjadi besar sedikit, oleh itu dapatkan kasut yang lebih selesa dan tidak bertumit tinggi. Paling penting anda tidak perlu untuk membongkok ketika mahu menyarungkannya. Pastikan kasut anda dapat meyokong berat badan yang semakin bertambah.

Elakkan kasut dengan tumit yang terlalu tinggi kerana ia boleh memudaratkan kesihatan. Keselesaan adalah kunci utama dalam pemilihan kasut yang anggun digayakan ketika anda hamil.

Pemilihan pakaian dalam yang betul juga penting dan perlu diambil kira ketika melalui peringkat-peringkat hamil. Sila dapatkan baju dalam dan seluar dalam yang paling selesa untuk dipakai.

Belilah pakaian yang mudah disuai padan. Dapatkan pakaian dalam rona hitam, perang, kelabu, khaki, putih, denim, rona neutral serta rona yang anda selalu pakai. Untuk kelainan, gabungkan pakaian anda bersama helaian bercorak atau berona terang.

Apabila memilih pakaian, cuba berikan tumpuan kepada bahagian tubuh badan yang menjadi kegemaran anda. Contohnya, jika anda mempunyai lengan yang cantik, mungkin anda boleh pilih baju (top) dengan potongan cap-sleeved, jika memiliki leher yang menarik pula, anda boleh pilih baju dengan tebuk leher yang menarik serta mampu memberi fokus pada leher dan wajah.

Konsep lapisan (layering) – baju (blaus, stretchy tank top, baju-T), seluar, skirt, kardigan dan blazer adalah kumpulan pakaian paling mudah untuk disuai padan. Konsep ini juga sesuai dan mudah bagi mereka yang mempunyai suhu badan yang kadangkala berubah-ubah.

Kemeja dan gaun potongan A atau empire cukup bergaya dan sentiasa menjadi pilihan kerana potongannya yang tidak melekat pada bahagian perut.

Dapatkan kemeja atau blaus ceria dengan perincian seperti ropol dan reka corak flora dalam warna-warna feminin. Pilih kemeja yang labuh daripada biasa pada bahagian hadapan supaya anda mendapat ruang yang cukup bagi menutup perut yang semakin membesar.
Anda bebas bereksperimentasi dengan skaf dan aksesori bagi menambah seri pada pakaian hamil anda. Skaf dalam warna dan reka corak yang ceria mampu menaikkan aura hebat pemakainya. Aksesori yang menarik juga boleh menjadikan penampilan yang biasa menjadi luar biasa.

Bagi ibu-ibu yang menyusu badan, belilah pakaian yang sememangnya direka khas untuk tujuan tersebut. Ia sopan, praktikal, selesa dan memudahkan anda apabila tiba masa menyusukan bayi anda.

Bagi wanita hamil profesional pula, tema keseluruhan pakaian yang perlu diaplikasikan ketika di tempat kerja adalah sopan, mempunyai kelas tersendiri, anggun dan sedikit konservatif.

Sumber:  Internet


ANAK KURANG BIJAK? MUNGKIN DISLEKSIA

Seperti kebanyakan ibu, anda percaya kalau anak cepat berjalan lazimnya lambat bercakap. Tetapi kalau mereka cepat bercakap biasanya lambat berjalan. Tambahan anak anda tidak menunjukkan kekurangan dari segi fizikal dan kecerdasan. Kini anak anda sudah beralih ke darjah dua. Guru yang mengajarnya sering melemparkan komen anak anda suka bermain, gemar mengusik rakan, tidak memberi tumpuan kepada pelajaran dan tidak boleh duduk diam. Sesetengah cikgu pula melabelnya sebgai bodoh dan nakal. Benarkah anak anda begitu, sebelum mengiakannya, lihat kembali buku-buku sekolahnya. Adakah dia masih lagi menghadapi masalah ejaan? Masih keliru dengan huruf dan angka? Bacaannya tunggang-langgang? Tidak tahu menyebut perkataan-perkataan yang panjang?

DISLEKSIA

Menurut pakar neurologi daripada Institut Pediatrik, Hospital Kuala Lumpur, Dr Sofiah Ali anak anda kemungkinan menghadapi masalah kesukaran pembelajaran spesifik atau disleksia. Disleksia adalah salah satu daripada empat jenis kesukaran pembelajaran yang telah dikenalpasti. Selain daripada Dysgraphia, dyscalculia dan attention deficit. Disleksia bukanlah satu kecacatan. Ia juga tiada kaitan dengan tahap kecerdikan atau IQ seseorang.
Berdasarkan kajian American National Institutes of Health, satu dalam tujuh orang di Amerika menghadapi kesukaran pembelajaran. Bagaimanapun tiada data yang berkaitan di Malaysia. Namun pakar kanak-kanak tempatan sependapat adanya peningkatan, bagaimanapun tidak dapat dipastikan. Tetapi kajian terbaru menganggarkan antara 10 -15 peratus penduduk menghadapi masalah kesukaran pembelajaran yang serius.

JENIS DISLEKSIA

Manusia mempunyai deria penglihatan, pendengaran, bau dan rasa, Apa yang kita lihat, dengar, bau dan rasa akan diproses untuk kita menerima maklumat selanjutnya. Bagi penghidap disleksia mereka mempunyai masalah dalam memperoses maklumat yang diterima. Tidak benar pendapat terdahulu yang mengatakan mereka menghadapi masalah penglihatan dan pendengaran.
Tiada dua pengidap disleksia yang sama. Setiap seorang menghadapi peringkat yang berbeza dan tahap yang berlainan. Ada yang ringan, sederhana dan serius. Sesetengah menghadapi masalah sukar mengenal sesuatu objek, yang lain mungkin tentang bunyi atau tidak dapat mengaitkan huruf dengan sebutan apabila beberapa abjad dicantumkan. Pelajar disleksia tiada cacat celanya dari segi fizikal dan tahap kecerdasan. Mereka boleh berbual dan berbincang seperti pelajar lain. Justeru guru sering kali melabel mereka pelajar lembap, malas, bodoh, dungu dan nakal.

Ramai tokoh tempatan dan dunia yang menghadapi masalah ini, termasuk golongan profesional dan ahli perniagaan. Mengenalpasti masalah disleksia di peringkat awal amat penting agar pendekatan dalam strategi belajar dapat diubahsuai.

Biasanya pelajar disleksia yang berjaya adalah mereka yang berjaya menyesuaikan diri dengan ‘tuntutan pembelajaran normal’. Bagaimanapun bukan semua boleh menyesuaikan diri, ramai yang kecundang.

Pada tahun 1987 penyelidik Hillgreen menemui disleksia ada hubungkait dengan gen, iaitu pada kromosom 1 dan 15. Manakala kajian Candoz 1994 pula mendapati ia juga ada sangkut-paut dengan kromosom 6 yang menyentuh hal fonetik (bunyi bahasa).

Kajian juga menemui perbezaan saiz dan bentuk pada bahagian otak kanak-kanak disleksia berbanding dengan otak kanak-kanak biasa.

Pada peringkat awal pertumbuhan kanak-kanak, mereka banyak menggunakan otak kanan (bahagian kreatif). Kemudian perlahan-lahan cenderung kepada otak kiri (bahagian logik). Teori Hillgreen mengatakan peranan ini tidak berubah. Bagaimanapun dakwaan yang mengatakan pendedahan kepada bahan toksik, seperti plumbum menyebabkan kanak-kanak hiperaktif dan bermasalah dalam pembelajaran masih belum terbukti. Begitu juga pendedahan prenatal. Penyelidik masih lagi mengkaji kesan dadah, kimia, alkohol dan bahan pengawet yang berkemungkinan toksik kepada sistem saraf pusat dalam pertumbuhan janin.


BERPUASA BAGI IBU YANG MENYUSUKAN ANAK

Apabila Ramadhan tiba, pasti ibu-ibu yang menyusukan anak akan  merasa bimbang. Terutamanya bagi ibu-ibu yang belum cukup 6 bulan menyusukan anak secara ekslusif. Ibu-ibu bukannya tidak mampu menunaikan ibadah yang tercatit dalam Rukun Islam, tetapi risau mengenangkan bagaimana untuk menyusukan bayi sedangkan diri berpuasa. Persoalan yang mungkin timbul di hati ibu-ibu ini:

Mampukah saya berpuasa penuh?
Mampukah saya menyusukan anak dan mengumpul stok susu?
Merudumkah penghasilan susu kerana tidak makan dan minum di siang hari?
Cukupkah zat dan nutrisi di dalam susu saya?
Perlu makan banyakkah ketika bersahur untuk bertahan sehingga berbuka?
Yang paling dirisaukan ialah pengeluaran susu ibu semakin berkurang dan ibu tidak dapat menyesuaikan diri dalam keadaan berpuasa. Itulah permasalahan yang seringkali kita dengar bahkan seringkali disogokkan oleh kebanyakan orang.
DARI PERSPEKTIF AGAMA
Dalam Islam, setiap ibu yang menyusukan ataupun hamil dibolehkan berbuka puasa sebagai satu bentuk keringanan yang ditawarkan. Tetapi perlu ada sebab mengapa diberikan pilihan untuk berbuka kerana ia mempengaruhi cara penggantian hari berpuasa yang ditinggalkan. Sebab itulah, setiap wanita yang menyusukan bayi ataupun hamil perlu memahami perkara- perkara yang bersangkutan dengan pengurusan berpuasa iaitu bila keharusan untuk berbuka dan kesannya dari segi qadha’ dan fidyah.
DARI SEGI SAINTIFIK
Namun, melalui kajian-kajian yang dilakukan oleh ramai penyelidik mendapati, berpuasa tidak mendatangkan kemudaratan terhadap ibu-ibu yang menyusukan anak. Dengan itu, kaum ibu tidak perlu risau akan kekurangan penghasilan susu dan kesannya terhadap bayi selagi mana mereka istiqamah dalam mengamalkan pemakanan yang seimbang dan sihat semasa di bulan Ramadhan. Berpuasa sebenarnya lebih banyak memberi kemanfaatan kepada semua berbanding kemudaratan. Kemudaratan hanya berlaku dalam kes-kes tertentu yang diharuskan dalam agama untuk berbuka puasa.
IKUT BADAN INDIVIDU

Pelbagai persoalan yang timbul di fikiran ibu-ibu yang menyusukan bayi berkenaan dengan puasa. Namun, ia mungkin akan terjawab jika kita sendiri faham akan erti pengurusan puasa dan juga tahu akan kesannya secara saintifik. Kadangkala bukan ibu yang menyusukan bayi bimbang akan kesihatan tetapi masyarakat sekeliling ataupun keluarga terdekat yang mempengaruhi minda dan pemikiran ibu-ibu bahawa berpuasa boleh membahayakan bayi yang disusui.
Sebab itulah perlunya pemahaman yang mendalam tentang puasa dan pentingnya penyusuan susu ibu agar pilihan untuk berbuka puasa itu dapat diminimumkan. Ia merupakan satu langkah yang proaktif supaya tidak timbul masalah yang mendatang dan kesihatan ibu dan anak juga akan diberkati Allah kesan daripada manfaat puasa itu sendiri.Banyak kajian menyatakan bahawa berpuasa tidak akan mengurangkan pengeluaran susu ibu. Tetapi kekurangan air atau dehidrasi yang teruk pada ibu akan menyebabkan bekalan susu ibu akan berkurangan. Jika kita lihat, berpuasa hanya melibatkan penahanan diri daripada makan dan minum hanya memakan tempoh yang sekejap iaitu di siang hari. Jadi tidak timbul masalah dehidrasi jika kita mengamalkan cara pemakanan yang telah dianjurkan dan minum air dalam kuantiti yang cukup.Ada sesetengah individu yang kekurangan air di dalam badan adalah disebabkan kurangnya pengambilan air sewaktu berbuka puasa dan bersahur. Kesannya adalah kepada badan untuk keesokan hari. Badan yang kekurangan air akan menyebabkan keletihan yang berpanjangan, sebab itulah disarankan agar mendapat bekalan air yang mencukupi untuk badan segar dan bertenaga terutamanya bagi ibu- ibu yang menyusukan bayi.Ada juga sesetengah pendapat mengatakan bahawa, jika ibu-ibu berpuasa, akan meningkatkan penghasilan toksin di dalam badan dan akhirnya juga terdapat dalam susu ibu yang akan memberi kesan terhadap bayi. Namun, perlu kita ingat, bayi juga memiliki sistem imun yang dapat menahan diri mereka daripada serangan penyakit. Tanggapan sebegini perlu kita ambil iktibar dan diterjermahkan dalam ertikata puasa yang kita jalani.Allah mensyariatkan berpuasa kepada hamba-hambaNya kerana pelbagai faedah dan manfaat yang diperolehi daripadanya. Terpulang kepada diri kita untuk memanifestasikan puasa dalam kehidupan yang sebenar dengan situasi seperti ibu-ibu yang menyusukan bayi.
Kajian yang dijalankan di Afrika Barat mendapati bahawa berpuasa pada bulan Ramadhan tidak memberi kesan kepada pengeluaran susu ibu yang menyusukan bayi tetapi kemungkinan komposisi susu ibu tersebut akan berubah. Hal ini adalah sejajar jika dikaitkan dengan pemakanan ibu semasa bulan Ramadhan kerana nutrien susu adalah bergantung kepada pemakanan ibu.
Seandainya pemakanan sihat dan sempurna yang diamalkan, ia tidak akan mengundang masalah terhadap komposisi susu tersebut tetapi jika terdapat kekurangan dalam pengambilan makanan, kemungkinan komposisi tersebut akan berubah. Namun, ia tidak mendatangkan masalah terhadap kesihatan bayi. Ini kerana, ia boleh dilihat sebagai suatu kitaran iaitu, ibu- ibu boleh menggantikan makanan atau zat yang tidak cukup tersebut selepas waktu berbuka. Selagi mana pemakanan sihat diutamakan, tiada masalah yang diundang buat ibu dan bayi yang menyusu.
Penyelidikan yang dijalankan di Amerika Syarikat juga menunjukkan tiada kesan yang signifikan terhadap pengurangan susu ibu semasa berpuasa di bulan Ramadhan. Badan wanita yang menyusukan bayi akan membuat beberapa penyesuaian metabolik semasa berpuasa untuk memastikan agar pengeluaran susu ibu tidak terganggu. Sungguh hebat penciptaan Allah. Penyusuan susu ibu digalakkan di dalam Islam dan dalam masa yang sama disyariatkan berpuasa dalam bulan Ramadhan. Suruhan ini terkandung implikasi yang mendalam terhadap kesihatan setiap manusia khususnya yang bergelar ibu. Malah ada pula rukhsah yang dibolehkan berbuka puasa, istimewa untuk golongan tersebut jika berlaku kekhuatiran dan keadaan yang tidak diduga.
Tetapi, bagi kita yang ingin merebut peluang berpuasa di bulan yang mulia seharusnya tidak menjadikan penyusuan susu ibu sebagai suatu halangan untuk mendapat dua ganjaran yang hebat tersebut dalam masa yang sama. Ditambah lagi, kajian- kajian sains terkini yang membuktikan tiada permasalahan yang menghalang wanita yang menyusukan bayi untuk berpuasa dari segi kesihatan ibu dan bayi itu sendiri. Malah, kita seharusnya percaya, sudah pasti ada hikmah dan keistimewaan yang tersirat di samping yang tersurat dengan apa yang Allah telah tentukan buat hambaNya yang bergelar wanita dan ibu.
Sesungguhnya Ramadhan akan menjadi lebih bermakna jika sebagai ibu, kita tidak mengambil mudah akan hal melaksanakan puasa dan meneruskan penyusuan bayi. Seboleh yang mungkin untuk meminimumkan pilihan berbuka puasa jika tiada apa-apa masalah ketika menyusukan bayi.
Sebagai langkah proaktif, ibu-ibu seharusnya mengambil peluang untuk mengkaji lebih mendalam kenapa disyariatkan penyusuan susu ibu dan tidak menjadikan Ramadhan sebagai satu halangan untuk memberhentikan penyusuan ibu. Ibu-ibu tidak seharunya mengambil langkah berbuka puasa sewenang- wenangnya kerana menyusukan bayi tanpa ada sebab yang munasabah. Yang paling penting ialah pendidikan pemakanan yang sihat harus disemai dalam setiap diri ibu yang menyusukan bayi agar dapat mengharungi bulanpuasa dengan sihat dan cergas tanpa sebarang masalah.
Sumber: Utusan


RISIKO PUASA KETIKA HAMIL

Selain wanita mengandung yang mengalami alahan kronik, terdapat beberapa faktor membuatkan ibu mengandung tidak perlu berpuasa. Antaranya ialah mereka yang mempunyai penyakit kronik seperti diabetes mellitus, hipertensi, penyakit buah pinggang dan anemia semasa mengandung. Sesetengah penyakit seperti diabetes mellitus memerlukan pesakit mengambil ubat pada waktunya. Pesakit jantung, tumbesaran bayi yang terencat dan mengalami perdarahan semasa hamil juga tidak digalakkan berpuasa. Begitu juga mereka yang berat badan tidak mencukupi atau tidak bertambah.
Mereka yang tidak dapat mematuhi arahan meminum air yang mencukupi iaitu sehingga 2 liter sehari turut dinasihatkan untuk tidak berpuasa. Juga mereka yang tidak dapat mengambil makanan yang menyihatkan. Mereka yang kekurangan air di dalam badan juga digalakkan berbuka puasa segera kerana khuatir menjejaskan kandungan. Ia boleh dilihat daripada air kencing ibu mengandung. Jika ia sikit dan pekat seperti warna teh o, ia menunjukkan badan kekurangan air yang diperlukan.

RISIKO

Tahap kesihatan janin bergantung pada pemakanan dan metabolisme tubuh ibu. Pakar perbidanan kebiasaannya tidak menggalakkan ibu hamil berpuasa pada bulan pertama hingga ketiga. Pada awal kandungan, ibu hamil sering mengalami gejala mual, pening dan muntah yang kerap, sebaik-baiknya elakkan berpuasa. Ketika itu bayi amat memerlukan nutrien dan kalori yang mencukupi daripada ibu.

Ibu hamil pada bulan keempat hingga keenam dibenarkan berpuasa jika mental mereka baik setelah pakar perbidanan mengesahkan bahawa puasa mereka tidak memudaratkan.

Ibu hamil boleh mengalami masalah ketidakhadaman dan senak perut jika terlalu banyak makan makanan berempah, berlemak, bergoreng dan minuman bergas. Mereka juga boleh mengalami sembelit jika makan makanan yang diproses selain mudah lesu dan keletihan kerana makanan yang dimakan mempunyai banyak kandungan kanji, karbohidrat dan lemak.

Ibu hamil perlu sentiasa merujuk kepada doktor mereka. Ini kerana doktor yang merawat mereka lebih mengetahui tentang sejarah kandungan dan kesihatan wanita hamil tersebut. Berkemungkinan doktor akan menasihati wanita itu agar tidak berpuasa sekiranya menghidapi penyakit kencing manis terutama dalam kes membabitkan suntikan insulin.

MAKANAN JANIN

Tidak perlu memaksa diri berpuasa. Ini membahayakan kandungan kerana janin boleh mengalami kekurangan zat gula, kalori dan nutrisi yang berguna untuk pertumbuhannya. Kehamilan bukanlah sejenis penyakit tetapi keadaan normal yang boleh dialami oleh semua wanita. Ibu hamil yang menjalani ibadah puasa tidak perlu bimbang anak dalam kandungan mereka kelaparan. Jika janin memerlukan makanan, ia secara automatik akan mengambil gizi daripada tubuh ibunya yang dibekalkan sepenuhnya melalui uri. Namun wanita hamil yang mengalami kekurangan nutrien dalam pemakanan akan menyebabkan tumbesaran bayi bermasalah. Semua bekalan yang ada dalam tubuh ibu akan diambil sepenuhnya oleh janin yang sedang membesar. Ini akan menyebabkan ibu-ibu ini semakin tidak sihat. Jika mereka tidak mengubah tabiat pemakanan, anak yang di dalam kandungan turut terjejas.

TIP JIKA ANDA HAMIL & INGIN BERPUASA

Walaupun berpuasa, ada cara untuk melengkapkan lapan hingga 10 gelas air dalam sehari itu. Pastikan anda mengambil air ynag diperlukan sepanjang waktu berbuka hinggalah sahur.

Cuba minum tiga gelas air ketika berbuka, 3 gelas sebelum tidur dan tiga gelas lagi termasuk air susu sewaktu sahur.

Kurangkan aktiviti yang memenatkan ketika berpuasa seperti beriadah dan membeli-belah serta rancang jadual kerja dengan baik.

Elakkan tempat yang panas supaya kurang mengalami dinyahhidratkan.

MakananKebiasaannya, makanan manis seperti kuih-muih Melayu menjadi pembuka juadah berbuka puasa membuatkan kita berasa kenyang.

Namun sebenarnya makanan manis sebegitu tidak memberikan sumber tenaga dan nutrien yang mencukupi serta diperlukan.

Makanan yang paling baik ketika berbuka puasa ialah makanan yang berprotein tinggi seperti ikan dan telur.

Kurangkan makanan manis sangat terutama ketika berbuka kerana ia akan menyebabkan paras gula naik dan kemudian turun mendadak lalu menyebabkan rasa pening.

Karbohidrat kompleks seperti kurma dan bijirin amat bagus untuk sahur.

Makanan terbaik untuk bersahur ialah makanan yang membekalkan tenaga seperti nasi dan roti,

Tambahnya, makanan tambahan yang biasa diperlukan oleh ibu mengandung perlu diamalkan dengan disiplin iaitu multivitamin dan susu.


BAIK BURUK BAYI BERBEDUNG. TIDAK PERLU RISAU JIKA BAYI ANDA TIDAK SUKA DIBEDUNG!

Bayi baru lahir tidak mahu dibedung adalah perkara biasa, lagi-lagi dengan keadaan cuaca di Malaysia yang agak kering dan panas.  Bedung bayi berfungsi untuk menghangatkan badan bayi jika cuaca sejuk atau hujan/ malam hari. Ia juga membantu untuk bayi baru lahir tidur dengan lebih lena dan tidak terkejut dengan bunyi bising dan sebagainya jika dibedung.

Ada mitos atau orang tua-tua yang mengatakan kalau tak bedung bayi nanti dah besar jalan kengkang. Buat pengetahuan anda, bayi yang dilahirkan normal tidak akan berjalan kengkang sekiranya tidak dibedung. Tetapi bayi yang dibedung dengan cara yang salah, iaitu terlalu ketat dibahagian kaki, boleh mengakibatkan bayi berjalan kengkang. Ini kerana bedung yang terlalu ketat mengganggu pembentukan otot kaki bayi.
Perlu di ingat, sebab utama kita membedung bayi adalah untuk memberi kenyamanan kepada bayi. Maka cara betul membedung bayi adalah dengan bedung secara longgar. Jangan meluruskan kaki bayi, mengetatkan bedung dan lilit dibahagian tumit seperti yang dibuat oleh mak-mak kita. Jangan menggunakan bedung bayi moden yang ketat. Jangan menggunakan bedung banyak lapis. Gunakan kain tipis tapi cukup hangat untuk mengelakkan bayi terkena ruam.
Bukan semua bayi selesa dibedung. Sekiranya bayi dah mula menggerakkan badan dan menangis akibat dibedung, bolehlah menghentikan penggunaan bedung. Tetapi perlu ingat agar sentiasa menghangatkan badan bayi jika tidak mahu dibedung. Guna alternatif lain seperti sentiasa sapukan minyak telon dan pakaikan stokin pada bayi agar tidak masuk angin dan kembung.

CARA MENGATASI KEMBUNG BAYI

Dukung bayi anda semasa menangis, letakkan di bahu anda sambil mengurul lembut belakang badannya.

Pakaikan stokin bayi sentiasa sewaktu malam hari atau ketika hujan

Tuam perut bayi. Beri kehangatan dan keselesaan kepada si kecil

Ubatan seperti ‘simeticone drops’ dicampurkan dalam susu – menolong untuk membebaskan gas yang terhasil semasa penghadaman susu

Sapu minyak telon yang disyorkan dan sesuai untuk bayi.

Ada juga yang menggunakan ‘gripe water’ yang mengandungi sodium bikarbonat yang dipercayai boleh melegakan. Namun, ia masih dijual sebagai ubat tradisional yang tidak melalui kajian terperinci untuk membuktikan keberkesanannya. Ia tidak diiktiraf oleh FDA sebagai ubat khusus untuk cegah kembung.

Sumber: Internet


DARAH TINGGI KETIKA HAMIL TERGOLONG DALAM KEHAMILAN BERISIKO TINGGI

Penyakit darah tinggi berpotensi terjadi kepada setiap wanita hamil dengan peratusan antara 10 hingga 15 peratus, di mana ia boleh dikategorikan sebagai agak tinggi. Keadaan ini berlaku pada wanita tidak kira sama ada di negara sedang membangun mahupun negara yang maju daripada aspek perubatannya. Tekanan darah tinggi di kalangan wanita hamil biasanya berlaku ketika kandungan berusia 20 minggu ke atas.
Tetapi, sekiranya ia berlaku lebih awal dari tempoh itu, pemeriksaan terhadap pesakit perlu dilakukan untuk melihat sama ada terdapat penyakit lain yang berkaitan buah pinggang atau sejarah perubatan keluarga yang sememangnya ada menghidap darah tinggi. Darah tinggi terjadi kepada ibu mengandung kerana perubahan yang berlaku pada proses perkembangan uri.
Perkembangan uri sangat penting semasa proses kehamilan berlangsung. Di dalam uri terdapat banyak saluran darah. Tekanan darah berlaku apabila salur darah dalam uri (spiral arteri) tidak berkembang seperti sepatutnya (mengecut) dan menyebabkan darah tidak mengalir dengan sempurna.

BAHAYA & KOMPLIKASI

Tekanan darah yang normal untuk orang yang tidak mengandung ialah 140 ke 90, tetapi bagi ibu mengandung tekanan yang normal ialah 110 ke 70.
Kalau lebih daripada 110 ia dikategorikan sebagai tekanan darah tinggi, bagaimanapun peratusan kenaikan daripada tahap normal hingga ke tahap tekanan itu akan dianalisis oleh doktor. Sebab itu penting bagi seorang wanita hamil untuk mendapatkan rawatan kerap daripada doktor mereka.
Antara komplikasi yang terpaksa dihadapi oleh wanita hamil ialah mengeluarkan bayi mereka sebelum waktu matang. Seperti yang diketahui jarang jangka hayat bayi dapat diteruskan sekiranya kandungan baru berusia 20 minggu. Dalam kes wanita hamil yang menghidap darah tinggi, anda perlu sentiasa berkompromi antara kesihatan ibu dan nyawa bayi.
Setiap bayi yang lahir pramatang akan menghadapi banyak masalah. Bayi terpaksa dilahirkan pada 28 minggu, ia masih ada masalah sebab dia perlukan pengudaraan yang sempurna, perlu dimasukkan ke wad neo natal, penjagaan rapi dengan kos yang amat tinggi. Risiko lain, bayi juga boleh meninggal dunia kalau dikeluarkan terlalu awal.
Sekiranya tekanan darah tinggi boleh dikawal, maka doktor akan menasihatkan ibu berkenaan supaya meneruskan kandungan dengan pengawasan rapi. Kawalan dibuat sendiri (tanpa ubat) atau doktor akan mulakan ubat, iaitu pengambilan ubat darah tinggi.
Ibu hamil yang menghidap darah tinggi tidak perlu memilih makanan mereka kerana darah tinggi ini lain daripada darah tinggi yang biasanya dihidapi oleh orang yang tidak mengandung. Pendek kata ia tidak ada kena mengena dengan darah tinggi yang disebabkan oleh makanan seperti pengambilan garam berlebihan.
Wanita hamil mengalami darah tinggi adalah disebabkan kehamilannya, uri dan bayi itu sendiri. Jadi sebaik sahaja bayi dilahirkan darah tinggi pada ibu mengandung itu akan turun.
Peratusan untuk penyakit darah tinggi pada wanita hamil akan hilang selepas bersalin ialah sebanyak hampir 100 peratus, kecuali ada faktor-faktor lain seperti usia si ibu yang sudah mencecah 40 tahun.
Terdapat kes di mana selepas bersalin tekanan darah tinggi tersebut tidak hilang, sebab mungkin secara semula jadinya darah tinggi itu sudah memang ada dalam dirinya kerana faktor umur atau juga faktor-faktor lain dan bukan sebab mengandung.

KAEDAH BERSALIN

Kaedah bersalin paling selamat untuk wanita yang menghidap darah tinggi, ia bergantung kepada faktor kematangan bayi dalam kandungan (selama mana kandungan tersebut). Seboleh-bolehnya doktor akan bagi ibu bersalin bila cukup tempoh, sebab kurang risiko untuk bayi. Bukan saja takut bayi meninggal awal, tapi juga masalah komplikasi lain. Namun, jika tahap darah tinggi ibu itu terlalu tinggi, mungkin doktor akan menyarankan bersalin awal dengan cara pembedahan Ceasarean kerana apabila darah terlalu tinggi, bahayanya adalah pada ibu. Ibu boleh mendapat sawan, kadang-kadang boleh terjadi pendarahan di otak dan seterusnya terjadi strok.
Walaupun strok selalu dialami oleh orang tua, kesan akhir bagi penghidap darah tinggi yang serius adalah sama, tidak kira bagi penghidap darah tinggi biasa mahupun ibu hamil yang menghidap darah tinggi. Punca darah tinggi semasa mengandung berlainan daripada kes darah tinggi biasa, namun perlu diingatkan kesan akhirnya tetap sama. Apabila salur darah pecah, serangan strok terjadi dan komplikasinya sama saja, jadi sebab itu kita kena mengawal darah tinggi ini untuk ibu melalui pengambilan ubat. Semasa tekanan darah terlalu tinggi, doktor akan melihat dua keadaan. Pertama, sama ada tekanan darah tinggi disertai dengan kencing kotor (protein dalam air kencing tinggi), di mana wanita tersebut mungkin akan mengalami ‘eminent eclampsia’ (hampir-hampir mengalami sawan). Dalam keadaan ini, doktor akan menyarankan wanita tersebut dimasukkan ke wad untuk pemerhatian.

Jika keadaan membahayakan nyawa ibu, maka dia akan dipaksa bersalin dan jika tempoh kandungan baru 20 minggu kemungkinan besar bayi tidak akan selamat. Bagaimanapun, jika kandungan sudah berusia 28 minggu atau lebih bayi boleh dirawat secara intensif.
Kedua, jika ibu mengalami darah tinggi, tapi tiada kencing kotor, doktor akan memberi pemerhatian rapi dengan pemeriksaan doktor setiap minggu. Apabila doktor membuat analisis, darah tingginya boleh dikawal dan kencingnya tidak kotor, maka kandungannya boleh diteruskan hingga cukup matang iaitu minggu 32 hingga 34.
Dalam keadaan ibu hamil dengan tekanan darah tinggi ini mesti selalu kompromi, iaitu antara kesihatan ibu dan kematangan bayi.
Paling diutamakan ialah nyawa ibu, sebab selain strok terdapat juga kes di mana ibu boleh meninggal dunia kerana uri pecah (placenta rupture), berdarah akibat tekanan yang terlalu tinggI. Susah untuk mengelakkan seorang ibu hamil daripada terkena darah tinggi, ia sebenarnya bergantung kepada faktor-x yang ada pada ibu dan ayah, masalah darah tinggi ini berlaku bukan saja di negara-negara membangun, ia juga masalah penting yang berlaku di negara yang sudah membangun, sebab tiada siapa yang tahu puncanya.

Bagaimanapun, ibu yang mempunyai darah tinggi adalah dinasihatkan supaya bersalin di hospital dan pastikan ada doktor pakar yang akan membuat rawatan susulan dan rawatan sokongan.

SAWAN

Sawan mengandung (eklampsia) sering dikaitkan dengan tekanan darah tinggi. Risiko ini lebih tinggi kepada ibu yang kali pertama hamil, ibu yang pernah mengalami penyakit darah tinggi sewaktu kehamilan terdahulu atau ibu yang hamil kali pertama dengan suami baru. Penyakit darah tinggi termasuk dalam kehamilan berisiko tinggi dan sawan mengandung adalah suatu masalah perubatan yang serius. Bagi wanita yang mempunyai berat badan 45 kilogram sebelum hamil, penambahan berat badan sebanyak 11 hingga 12 kilogram sepanjang kehamilan adalah sesuatu yang normal. Semasa trimester pertama (tiga bulan pertama kehamilan), berat badan wanita hamil boleh menurun akibat kurang selera makan kerana rasa loya serta muntah-muntah. Setelah memasuki trimester kedua (bulan keempat) dan seterusnya, berat badan wanita hamil semakin pulih dan dijangka bertambah sekitar setengah kilogram bagi setiap minggu (iaitu lebih kurang dua kilogram setiap bulan).

 Sumber: Internet


SIKAP ANAK ANDA DIWARISI ATAU DIBENTUK?

Semua ibu bapa mahukan yang terbaik untuk anaknya. Dari awal kelahiran hingga mampu berdikari sendiri. Namun culas dalam mendidik dan membangunkan minda anak-anak, akan memberi kesan negatif kepada sikap dan perilaku. Persoalan kini, adakah sikap anak itu diwarisi atau dibentuk? Memahami personaliti anak ialah menggabungkan sifat yang membentuk karakter tersendiri seseorang individu. Adakah ianya diwarisi secara natural atau dibentuk?

SEMULA JADI DAN GENETIK

Persoalaan natural/nature ini ada kaintan dengan genetik. Ia melibatkan faktor kelahiran seseorang bayi itu. Nature pula menyebabkan individu berpersonaliti sedemikian disebabkan pengalaman hidup dan persekitaran. Sikap dan perilaku anak-anak boleh terbentuk sama ada secara semulajadi atau melalui persekitaran. Ya kedua-duanya sekali.

TIPS MEMBENTUK PERILAKU POSITIF PADA ANAK

Jadi Role Model Kepada Anak

Kalau bapa adalah seorang yang garang & panas baran, tidak mustahil anak yang dibesarkan itu juga akan jadi seorang yang pemarah dan baran. Genetik yang diturunkan pada si anak akan membentuk sifat tersebut. Ia akan ditambah pula dengan persekitaran dan pengalaman hidup yang telah dilaluinya. Jadi, bagi membentuk sifat positif serta anak yang baik, ibu bapa harus tunjukkan teladan yang elok dan sikap yang positif terlebih dahulu.

Berdialog Dengan Anak

Bahasa mudahnya, sesekali luangkan masa anda untuk berbual dan bertanya pada anak tentang perihal mereka. Ketika berdialog atau berbual, ikutlah kesesuaian pemikiran anak tersebut. Rendahkan suara dan pandai menarik perhatian mereka untuk ada two way communication. Usah borak dan tanya dengan panjang lebar. Lebih teruk lagi kalau ia perkara yang membosankan. Jika ada kata-kata nasihat, make sure nasihat yang diberikan haruslah secara direct. Straight to the point dan ikut kemampuan akal anak kita.

Nasihat Pada Waktu Yang Tepat

Rasulullah ada menjelaskan ada tiga waktu yang sesuai untuk tegur dan nasihatkan anak. Ketika dalam perjalanan ke suatu tempat, Semasa makan, Semasa anak sakit. Dalam waktu-waktu tersebut, anak-anak ini mudah untuk terima kata-kata dari ibu bapa mereka. Segala teguran dan nasihat akan mudah untuk mereka fokus dan ambil inti patinya.

Aktiviti Bersama Anak

Ibu bapa, tolong spend sedikit masa yang terluang untuk anak. Anak ini kalau dibiarkan tak tentu arah jadinya. Kita yang dewasa ini juga perlukan perhatian bukan? Sebenarnya, aktiviti yang disertai oleh kita dapat melatih pancaindera si anak. Ia juga dapat membantu mereka meniru sesuatu perkara yang diajarkan oleh anda ibu bapa. Sekiranya anak minat melukis dan mewarna, turunlah padang sekali sekala dan tunjukkan skill anda. Cara ini akan buat anak kagum dan memerhatikan gaya anda. Malah mereka akan belajar menirunya.
Dengan beraktiviti bersama-sama, ia akan melahirkan sifat ingin tahu kepada si anak. Contohnya seperti membuat kapal terbang kertas. Mereka, (anak-anak) akan teruja ingin tahu bagaimanan ibubapanya mencipta kapal terbang kertas tersebut.

Sumber:  info.gerobokanim.com


TIDAK SERASI DENGAN PENGAMBILAN HORMON? GUNA ALAT IUD UNTUK MENCEGAH KEHAMILAN

Setengah daripada wanita tidak serasi untuk mengambil segala kaedah cegah hamil menggunakan hormon. Oleh itu, anda tidak perlu khuatir, kerana ada kaedah lain yang boleh diguna pakai iaitu dengan menggunakan kaedah IUD.

Apakah Alat IUD (Intra Uterine Device)?

Alat IUD adalah salah satu kaedah mencegah kehamilan alat kontrasepsi yang berbentuk T yang diletakkan di dalam rahim. IUD adalah sekeping plastik yang mengandungi kupur (copper) atau hormon progesterone sintetik yang boleh mencegah kehamilan.

Bagaimanakah alat IUD berfungsi?

Kedua-dua IUD yang mengandungi kupur (copper) ataupun progesteron mencegah kehamilan termasuk:

Patch kawalan kelahiran menghalang ovari daripada membebaskan telur, yang juga dikenali sebagai ovulasi.
Menyebabkan serviks menghasilkan mukus yang kurang dan tebal supaya sperma tidak boleh memasuki rahim dengan mudah.

Untuk IUD yang mengandungi progesteron seperti MIRENA mempunyai fungsi tambahan iaitu

Menyebabkan lapisan rahim menjadi nipis supaya telur disenyawakan lebih sukar menempel di dalam dinding rahim.
Ia juga sangat sesuai untuk mereka yang mengalami pendarahan haid yang banyak kerana ia membantu mengurangkan pendarahan haid.

Bagaimana anda menggunakan alat IUD?

Doktor anda akan melakukan pemeriksaan pelvis dan ujian pap smears sebelum alat IUD dimasukkan melalui faraj dan serviks ke dalam rahim.
Lawatan medical check up dijadualkan 2-3 bulan selepas IUD dimasukkan. Melainkan anda ada masalah ataupun pemeriksaan medical check up tahunan, anda tidak perlu melawat doktor sehingga ia dikeluarkan. IUD boleh dipakai selama 5 tahun bergantung kepada jenis.

Bagaimana keberkesanan alat IUD?

IUD copper mempunyai kadar kegagalan yang kurang daripada 1%. Bagi IUD yang mengandungi hormon seperti mirena adalah lebih efektif daripada IUD copper iaitu kadar kegagalan yang kurang daripada 0.1%.

Apakah kesan sampingan atau risiko kesihatan penggunaan alat IUD?
Terdapat pelbagai kesan sampingan, risiko kesihatan dan langkah berjaga-jaga yang perlu anda tahu apabila anda memilih penggunaan alat IUD termasuk:

Muram
Jerawat
Sakit kepala
Payu dara tegang
Sakit pelvis
Kekejangan (IUD copper)
Pendarahan meningkat semasa haid (IUD copper)
Loya
Terdapat peningkatan risiko jangkitan pelvis, terutama bagi wanita yang mempunyai lebih daripada satu pasangan seksual.

Adakah alat IUD membolehkan kehamilan semula jika tidak digunakan?

Ya. Sebaik sahaja alat kontrasepsi IUD dikeluarkan, anda boleh hamil semula dengan serta-merta.

Apakah hubungan antara alat IUD dan penyakit kelamin?

Alat IUD TIDAK memberi perlindungan terhadap jangkitan penyakit kelamin

Apakah kebaikan dan kekurangan menggunakan alat IUD?

Kebaikan penggunaan alat IUD termasuk:

Mudah dan amat berkesan.
Ia tidak mengganggukan anda semasa melakukan hubungan intim.
Mudah – anda tidak perlu membuat apa-apa apabila ia diletakkan di dalam rahim
Ia boleh digunakan sehingga 5 tahun.
IUDs yang mengandungi hormone boleh meringankan pendarahan haid dan kurang menyakitkan
Anda boleh hamil dengan segera apabila IUD dikeluarkan.

Kekurangan penggunaan alat IUD termasuk:

Ia hanya boleh diperolehi melalui preskripsi dari doktor anda.
Pendarahan yang tidak teratur atau bertompok-tompok mungkin berlaku semasa 3-6 bulan pertama
IUD copper boleh meningkatkan kekejangan dan pendarahan semasa tempoh kitaran haid
Mungkin mempunyai kesan sampingan hormone seperti perubahan mood, jerawat, sakit kepala, sakit dan tegang pada payudara, dan loya (IUD hormon).

Sumber: Bayi-Ibu.com


BAYI HISAP JARI KAKI NAK DAPAT ADIK?

Kenapa bayi mudah sangat melentur-lenturkan badan, dan gemar menghisap ibu jari kaki?
Pernah dengan orang-orang tua cakap seperti ini tak?
“Ha! Tu anak awak hisap ibu jari kaki. Petanda nak adik lagilah tu,”

Bayi hisap jari kaki adalah normal. Orang tua kata nak dapat adik itu mungkin satu kebetulan sahaja. Tindakan bayi menghisap jari tak kira tangan atau kaki bukanlah disebabkan oleh lambat memberikan susu kepadanya. Menurut kajian, ia adalah tindakan refleks yang lain selain menghisap jari tangan seperti jari kaki, mengerutkan jari-jari kaki apabila ditekan tapak kakinya atau menggenggam jari jemari kita apabila kita merasa tapak tangannya dengan jari jemari kita (ibu bapa). Itu adalah permulaan kepada pergerakan yang lain seperti meniarap, merangkak, memasukkan benda yang dicapainya ke dalam mulut dan banyak lagi pergerakan apabila mereka semakin membesar nanti.  Menghisap jari kaki merupakan satu tempoh yang setiap bayi akan lalui. Sebagai ibu bapa masa kini, anda bertuah kerana terdapat pelbagai info pengetahuan berguna tentang perkembangan bayi dan mudah untuk anda tahu. Oleh itu, rajin-rajinlah mendapatkan pengetahuan dan bukan hanya mendengar saranan daripada orang tertentu sahaja.

KENALI TAHAP TUMBESARAN 0 – 365 HARI BAYI ANDA
Secara keseluruhannya, tahap perkembangan dan tumbesaran kanak-kanak adalah berbeza dari pelbagai sudut walaupun mealalui peringkat pertumbuhan yang sama. Pertumbuhan dan perkembangan seseorang kanak-kanak itu dipengaruhi oleh peranan ibu-bapa atau orang yang rapat dengan anak tersebut. Oleh itu amat penting untuk memastikan persekitaran untuk anak adalah selamat dan sentisa positif untuk anak anda membesar secara sihat dan sempurna.

SATU BULAN

Tangan dan kaki bergerak aktif
Cuba nak naikkan kepalanya jika sedang meniarap
Dapat menggerakkan tangan dan kaki pada satu masa
Bergerak tiba-tiba pada bunyi yang kuat
Badan dan Kepala perlu disokong jika didukung waktu ini
Tingkah laku menghisap.Selain minum susu ibu, bayi akan isap apa saja objek diletakkan dimulutnya.

DUA BULAN

Mungkin memusingkan kepala dari arah sisi
Melihat pergerakan mak ayah disekeliling
Memberi tindak balas terhadap anda
Menunjukkan keseronokan apabila anda hampir dengannya
Membuka dan menutup mulut ketika anda sedang bercakap dengan anak lain
Gerakan semakin baik

TIGA BULAN

Akan mengangkat kepalanya tanpa sokongan untuk beberapa saat
Boleh angkat kepala dan dadanya bila sedang meniarap
Boleh menutup dan membuka tangan dan bermain dengan jarinya sendiri
Semakin menyedari persekitaran dan orang sekeliling
Boleh melihat tangan
Boleh mengambil permainan atau objek yang berdekatan dengannya

EMPAT BULAN

Dah boleh bergerap ketika meniarap
Matanya mula melihat pergerakan orang di persekitaran
boleh mengawal objek
Kawalan kepala semakin stabil
Gunakan tangan untuk meneroka muka sendiri
Mengenali orang yang paling rapat dengannya dan bertindak balas secara berbeza terhadap orang lain.

LIMA BULAN

Boleh mencapai Ibu Jari kaki dan memasukkan ke dalam mulut
Menangis untuk menarik perhatian
Mencapai permainan yang disukai
Mengangkat tangan untuk ambil sesuatu objek
Memalingkan kepala ke arah lain jika tak mahu lagi menyusu
Akan  meletakkan sebarang objek yang dijumpai ke dalam mulut
baby-toys

ENAM BULAN

Boleh mengangkat tangan lebih stabil
Duduk dengan sokongan yang betul
Boleh mula makan
Boleh mula ketawa dan “babbles”
Boleh berguling-guling
Boleh memegang botol susu sendiri

TUJUH BULAN

Bermain dengan objek dan boleh gunakan satu tangan ke tangan yang lain
Boleh mengenali diri dan tersenyum melihat diri didalam cermin
Mengenali Ibu Bapanya sendiri
Menjadi bimbang terhadap orang yang tidak dikenali

LAPAN BULAN

Sudah boleh duduk tegak tanpa sokongan
Mampu berdiri dalam masa yang singkat
Mengenal namanya dan mula menyebut kata-kata yang mudah seperti ‘mama, papa’
Boleh mencapai objek sebelah tangan
Memegang objek kecil dengan jari dan ibu jari
Suka melihat benda-benda jatuh, dipungut semula dan dibaling semula
brdiri

SEMBILAN BULAN

Boleh menyusur dan merangkak.
Suka mengambil dan menarik objek di atas meja
Memberi tindak balas ketika namanya dipanggil
Mula memaut untuk sokongan berdiri (tanda mahu berjalan)

SEPULUH BULAN

Mula memahami ‘tidak’ dan ‘bye-bye’.
Mempunyai sifat-sifat lucu yang buatkan ibu bapa ketawa seperti meniup mulut sendiri
Mula memahami banyak perkataan dan suka meniru bunyi
Suka memukul objek dengan tangannya
Suka mencari barang tersembunyi atas katil
Berjalan dengan sokongan ibu-bapa

SEBELAS BULAN

Melambaikan tangan untuk isyarat ‘bye-bye’.
Mungkin dapat berdiri sendiri untuk tempoh singkat dan cuba bergerak beberapa langkah
Meniru kata-kata yang mudah contohnya “no, no, no..no”
Boleh mencari objek diruang tamu dengan mudah

DUA BELAS BULAN

Boleh berdiri sendiri
Mula boleh berjalan dengan sokongan atau dengan sendirinya
Boleh mula makan sendiri dengan sudu
Mula memahami arahan dan permintaan
Mempunyai kebolehan untuk mengisi dan mengeluarkan permainan dari kotak.
Boleh bermain permainan tolak dan tarik


TANGANI ALAHAN SEWAKTU HAMIL

Kebiasaannya, wanita yang mengandung akan mengalami alahan dalam trimester pertama (tiga bulan pertama kehamilan). Punca sebenar alahan masih kurang jelas sehingga kini. Kebanyakan penyelidik percaya yang alahan wanita mengandung disebabkan oleh perubahan fizikal dan aras hormon kehamilan yang dikenali sebagai – human chorionic gonadotrophin’ (- hcG) yang meningkat. Apabila usia kandungan mencecah trimester kedua, alahan akan beransur-ansur hilang kerana aras hormon tersebut akan berkurangan selepas trimester pertama.

Sekiranya mengalami alahan berterusan selepas trimester pertama, anda dinasihatkan berjumpa doktor pakar untuk mencari punca lain yang menyebabkan alahan tersebut. Ada sesetengah individu akan mengalami alahan yang berlanjutan sehinggalah bersalin walaupun tiada penyebab yang diketahui. Tahap alahan bergantung kepada individu dan ada juga wanita yang bernasib baik tidak pernah mengalami alahan langsung setiap kali hamil.

Tiada ubat spesifik yang perlu diambil bagi mengatasi masalah alahan ini. Secara amnya doktor akan memberikan tip-tip atau nasihat bagi mengurangkan simptom alahan dengan mengamalkan pemakanan yang kerap atau mengambil hidangan dalam kuantiti yang kecil supaya perut tidak kosong (contoh: setiap dua jam) walaupun anda tidak lapar, makan apa sahaja yang anda mahu tapi elakkan daripada mengambil makanan pedas, berlemak dan bergoreng.

Jika anda tidak tahan dengan bau yang kuat ketika memasak, buka tingkap dan kipas dan elakkan daripada mengambil kafein.

Semasa peringkat ini juga seseorang wanita perlu minum air dengan kerap dan banyak sehingga 10 hingga 12 cawan sehari.

Bagi rutin harian pula, anda hendaklah berehat secukupnya kerana alahan akan bertambah buruk apabila anda kepenatan atau mengalami stres.

Pada kebiasaannya, pengambilan vitamin mengandung tidak diberikan secara rutin pada peringkat ini kerana mungkin menyebabkan simptom alahan bertambah teruk.

Selain itu, doktor juga memberikan ubat tahan muntah (anti-emetik) jika perlu. Anda perlu dimasukkan ke wad jika alahan tersebut teruk dan mengalami simptom dehidrasi (kekurangan air dalam badan).

Simptom ini biasanya dimanifestasi melalui pening-pening, dahaga dan pengeluaran air kencing yang sedikit daripada biasa. Jika anda mengalami simptom-simptom ini, anda memerlukan rawatan dengan segera.

Ibu yang mengalami dehidrasi biasanya akan diberi cecair dan suplemen tambahan melalui drip iaitu secara intravena. Ubat yang diberikan tidak akan menjejaskan bayi dalam kandungan.

Sumber: Internet


Bolehkah Pengering Tangan di Tandas Awam Boleh Menyebabkan Jangkitan Bakteria Pada Tangan?

Selepas membasuh tandas di tangan, perkara seterusnya yang anda lakukan adalah mengeringkan tangan anda. Terdapat dua pilihan yang biasa kita gunakan di tandas awam, iaitu menggunakan tisu atau pengeringan tangan yang menggunakan haba. Beberapa tahun kebelakangan ini, kebanyakan tandas awam di Malaysia sudah memasang alat pengering tangan untuk pengguna. Hal ini dikatakan untuk menjimatkan penggunaan tisu selain dapat juga mengurangkan sampah sarap di tandas akibat tisu yang dibuang bersepah-sepah.

HAND DRYER

Walau bagaimanapun, adakah menggunakan pengering tangan benar-benar bersih dan tidak terdedah kepada pencemaran bakteria? Satu penemuan baru sangat mengejutkan di mana penggunaan pengering tangan ini sebenarnya mendedahkan tangan anda dengan jangkitan bateria yang sudah ada dalam alat pengering tersebut.
Alat pengering tangan yang terdapat di tandas berfungsi dengan menyedut udara daripada sekeliling dan menghembuskan udara panas keluar dengan laju. Dengan penambahan suhu, tangan kita akan lebih mudah cepat kering. Walau bagaimanapun, apabila alat ini menyedut udara daripada sekeliliing persekitaran di dalam tandas yang mengandungi bakteria, angin yang dihembus daripadanya akan melekat pula pada tangan kita. Selain itu, suhu dalaman alat tersebut yang panas juga menggalakkan pembiakan bakteria. Salah satu bakteria yang ada di tangan kita adalah bakteria E.Coli yang menjadi punca cirit-birit. Bahkan penyakit lain yang disebabkan oleh bakteria di tangan adalah batuk, selesema, paru-paru berair, jangkitan mata, telinga dan saluran kencing. Walau bagaimanapun, jika faktor tandas tersebut yang bersih dan persekitarannya terjaga dengan baik, anda tidak perlu ragu-ragu untuk menggunakan mesin pengering tersebut.

LEBIH SELAMAT GUNA TISU
Penggunaan alat pengering tangan di tandas ini didakwa dapat menjimatkan kos. Sekiranya anda ingin membasuh tangan di dalam tandas sebelum makan, sebolehnya elakkan mengeringkan tangan menggunakan alat pengering tangas. Sebaiknya, gunakan tisu.

AMBIL BERAT KEBERSIHAN TANGAN

Bakteria membiak dengan cepat. Segala bakteria yang hinggap di tangan kita setelah memegang objek kotor akan membiak dengan cepat dan jumlahnya semakin banyak di tangan jika tidak dicuci.

Disarankan mengajar anak mencuci tangan paling minima lima kali sehari iaitu sebelum makan, keluar dari tandas, sebelum minum susu, selepas bermain dan selepas memegang haiwan peliharaan dan sekiranya merasakan tangan kotor selain daripada aktiviti tersebut, digalakkan juga untuk

Ajar anak mencuci tangan menggunakan sabun. Ini kerana mencuci tangan tanpa menggunakan sabun hanya membunuh kira-kira 28% kuman yang ada di tangan sahaja.

Sebaiknya cuci tangan menggunakan air mengalir, menggunakan sabun  dan cuci paling lama minima 10 saat. Doktor menyarankan mencuci tangan selama 20 saat supaya hasilnya maksima dan bakteria boleh hilang sehingga 100%.

Jangan risau kerana tiada kesan negatif sekiranya kerap mencuci tangan seperti masalah kulit tangan menjadi kering. Bahkan aktiviti mencuci tangan menjadikan tangan lebih bersih dan menghindarkan daripada pelbagai jangkitan penyakit.

Menurut kajian, secara purata tangan manusia mempunyai hampir 150 spesies bakteria sementara 80 peratus jangkitan pula boleh tersebar melalui tangan yang kotor.

Sumber: Telegraph.co.uk


PEDIH ULU HATI KERAP TERJADI KEPADA WANITA HAMIL

Sakit atau rasa tidak selesa adalah lumrah yang harus dialami oleh semua wanita hamil. Alahan, sakit belakang, sembelit, pening kepala dan sebagainya merupakan antara simptom yang tidak boleh dielakkan. Sebutkan saja penyakitnya, ibu hamil pasti akan merasainya.
Meski pun begitu, adalah salah satu tempoh yang cukup menggembirakan buat semua wanita dan mereka akan melupakan semua kesakitan tersebut sejurus melihat wajah comel lahir ke dunia. Semua ketidakselesaan yang dialami adalah disebabkan perubaha dari segi fizikal, hormon dan emosi. Salah satu ketidakselesaan yang banyak dialami oleh wanita hamil adalah masalah pedih ulu hati yang disebabkan peningkatan paras hormon estrogen dan progesteron.
Perubahan hormon ini juga menyebabkan mood berubah terutama ketika trimester pertama dan terakhir. Sebanyak 10 peratus wanita mengandung terdedah kepada kemurungan kehamilan. Simptom termasuk sukar memberi tumpuan dan tidur, letih melampau, cepat marah dan kerisauan. Dalam keadaan ini, wanita hamil memerlukan sokongan daripada suami dan keluarga serta perlu sentiasa positif.

APAKAH PEDIH ULU HATI?

75 peratus wanita hamil mengalami pedih ulu hati. Ia berlaku apabila kandungan dalam perut ditolak kembali ke esofagus (saluran makanan) menyebabkan ia dalam keadaan terapung (reflux), lalu mengganggu lapisan lembut dalam saluran tersebut. Bagi wanita hamil, peningkatan hormon kehamilan menyebabkan otot sfinkter esofagus bawah (LES) mengendur antara esofagus dan perut. Tekanan di dalam abdomen yang meningkat sejajar dengan perkembangan bayi menyebabkan kandungan perut mudah ditolak semula ke esofagus. Mereka yang mengalami pedih ulu hati akan berasa pedih pada bahagian atas dada, perut tidak selesa, sukar menelan, kandungan makanan ditolak kembali, rasa pahit atau asid dalam mulut. Pedih ulu hati yang kronik boleh mengganggu tidur dan menjejaskan selera makan

Merawat Pedih Ulu Hati

Antasid

Ia bertindak meneutralkan asid perut, namun jika diambil dalam kuantiti berlebihan boleh menyebabkan sembelit (elakkan penyediaan yang mengandungi sodium atau aluminium). Rawatannya pantas tetapi dalam bentuk jangka pendek.

Penghalang H2, penyekat pam proton (pengurang asid)

Ia menyerap ke dalam saliran darah untuk mengurangkan penghasilan asid dalam perut. Tetapi kaedah ini tidak disyorkan ketika mengandung.

Alginates

Dihasilkan daripada rumpai laut coklat iaitu laminaria hyperborea. Ia tidak diserap dalam saluran darah dan disahkan secara klinikal memberi kelegaan untuk pedih ulu hati ketika mengandung. Contoh ubatan yang mengandungi alginates adalah Gaviscon. Alginate menghasilkan satu penghalang kuat yang seakan terapung apabila ia bertemu asid perut. Kandungan apungan di bahagian atas menghalang asid daripada bertemu dengan esofagus.

ELAK PEDIH ULU HATI

Ambil hidangan dalam jumlah yang kecil tetapi kerap.

Kunyah dengan perlahan setiap kali makan. Jangan tergopoh-gapah.

Elakkan makanan mengandungi rempah, pedas, menggunakan banyak perasa, berlemak, coklat, alkohol, kafein dan berpudina.

Pakai pakaian yang longgar di sekitar perut.

Duduk dengan selesa. Jangan lakukan pergerakan seperti melipat badan yang menyebabkan bahagian perut diasak.

Jangan membongkok ketika mengambil barang.

Lakukan senaman ringan seperti berjalan kaki secara sederhana.

Elakkan berbaring atau tidur dalam masa dua jam selepas makan.

Jangan merokok.

Biarkan minuman panas sejuk sebentar sebelum diminum.

Tangani stres dengan tenang.

Cuba kawal pertambahan berat badan. Dapatkan berat badan seperti yang disyorkan.

Sumber: Pakar Perbidanan dan Sakit Puan, Datuk Dr. Nor Ashikin Mokhtar.


JANGAN PAKSA JIKA ANAK ENGGAN MAKAN. GUNA CARA MENYERONOKKAN.

Kebanyakan ibu pernah mengalami situasi di mana anak tidak mahu makan. Ada ketikanya terpaksa berperang dengan anak untuk memaksa mereka makan, sedangkan pada usia setahun ke atas, pemberian makanan yang berkhasiat amat penting kepada anak-anak. Ini kerana pada peringkat usia tersebut kadar tumbesarannya mulai perlahan dan ini amat berkait rapat dengan apa yang dimakan, berapa banyak dan berapa kerap anak-anak makan.

Anak-anak mungkin hanya makan sejumlah kecil makanan atau mengambil makanan ringan sepanjang hari. Dia juga mungkin hanya mengambil sekali sajian (contohnya minum pagi) saja dan tidak selesa dengan corak tiga kali sajian sebagaimana yang diambil oleh orang dewasa. Disebabkan susah untuk makan, anak mungkin membentuk corak pemakanan yang agak luar daripada kebiasaan dan terlalu memilih makan. Contohnya dia mungkin mudah berasa bosan dengan makanan yang biasa diambil atau mahu makanan yang sama sepanjang minggu.
Masalah pengambilan makanan yang berlarutan ini, mungkin akan menyebabkan kadar pertumbuhan anak menjadi perlahan. Jika berat badan dan tahap kesihatannya secara keseluruhan menurun adalah disarankan agar ibu bapa membawa anak bertemu doktor. Terdapat beberapa corak pemakanan anak-anak yang kerap merisaukan ibu bapa, antaranya anak hanya mahu mengambil satu jenis makanan saja.

Perkara ini berlaku pada kebanyakan kanak-kanak, tetapi ibu bapa tidak perlu terlalu risau. Sebaliknya, cuba pujuk anak untuk makan sesuatu dari setiap kumpulan piramid makanan. Merasa makanan terlebih dahulu biasanya berkesan dalam memujuk anak untuk makan.

Satu lagi corak pemakanan anak-anak ialah enggan untuk makan sayur-sayuran. Anak-anak sepatutnya diperkenalkan dengan makanan berasas sayur-sayuran ketika peringkat penyusuan susu formula lagi.

Jika anak sudah melepasi usia setahun, ibu bapa mungkin menghadapi kesukaran untuk memujuk anak agar menyukai sayur-sayuran. Bagaimanapun, keadaan ini masih belum terlambat dan mungkin boleh diatasi dengan menyajikan sayuran yang berbeza-beza setiap hari dan cara memasaknya juga berbeza-beza. Wujudkan suasana menyeronokkan ketika memberi makan dengan bercerita atau memberi gambaran yang meriangkan dan menarik minat anak untuk untuk merasai sayur-sayuran.

Selain itu, ibu bapa juga mungkin menghadapi anak yang makan terlalu sedikit berbanding rakan-rakan sebayanya. Jika keadaan ini berlaku sekali-sekala, ia bukanlah sesuatu yang merisaukan kerana kadar tumbesaran anak masih baik dan tidak terjejas.

Bagaimanapun, jika keadaan ini berlarutan dan anak menunjukkan penurunan berat badan, ibu bapa disaran agar mendapatkan nasihat daripada pakar perubatan bagi mengatasi masalah tersebut.

Adakalanya anak-anak begitu berselera untuk makan dan ada ketikanya tidak mahu makan langsung. Selera makan yang berubah-ubah ini adalah normal bagi kanak-kanak sebagaimana orang dewasa juga.

Sedikit sebanyak, sebenarnya ia juga membantu ibu bapa mengenal-pasti makanan kesukaan anak-anak atau mengetahui sama ada anak tersebut sihat atau sebaliknya. Dalam pada itu, sesetengah kanak-kanak mempunyai tabiat suka menyimpan makanan di dalam mulut dan tidak menelannya.

Keadaan ini berlaku mungkin disebabkan gangguan tumpuan pada waktu makan, contohnya makan sambil menonton televisyen atau bunyi radio yang terlalu kuat, atau tanda anak mungkin sudah kenyang. Antara cara mengatasi masalah tersebut ialah dengan memastikan suasana ketika makan tenang dan menyeronokkan.

Selain itu, jangan sesekali menggunakan cara paksaan contohnya seperti menyuap sesudu besar makanan, sebaliknya gunakan sudu yang bersesuaian dengan kanak-kanak.

Ada ketikanya juga kanak-kanak lebih berminat dengan perkara lain menyebabkan mereka tidak menghiraukan makanan yang hendak disuap atau dihidangkan. Keadaan ini bukan sesuatu yang luar biasa kerana pada usia ini kanak-kanak amat suka bermain dan memenuhi naluri ingin tahu mengenai sekeliling mereka. Ini menyebabkan mereka kehilangan minat dan tumpuan terhadap makanan. Walaupun bersifat sementara, jika ia berlaku terlalu kerap boleh membawa mudarat dan ibu bapa harus membincangkan masalah tersebut dengan pakar pemakanan atau doktor.

 Sumber: Internet


MENGAPA ANAK KECIL KERAP TERJAGA TENGAH MALAM?

Mengantuk atau tak cukup tidur itu dah jadi lumrah bagi ibu-ibu yang ada anak kecil. Macam-macam sebab kenapa anak kecil kita bangun pada tengah malam. Bangun tengah malam sebab nak susu lah, lampin basah sangat tak selesa lah, itu ini dan banyak lagi kan? Jadi ada beberapa sebab atau punca mengapa anak-anak kecil bangun pada tengah malam. Selain itu cuma nak bagi ibu-ibu diluar sana untuk bantu memahami mengapa bayi kita ni kerap bangun pada waktu malam. Adakah ia kelaparan? Rasa tidak selesa? Sesuatu yang lain? Tak semuanya buruk kalau anak kita bangun tengah malam, contohnya jaga malam sebab nak menyusu. Anak bangun nak menyusu adalah penting untuk pertumbuhan dan perkembangannya yang sihat. Tetapi bangun malam berlebihan adalah kurang elok sebab anak-anak memerlukan tidur waktu malam yang cukup jika kurang tidur ia boleh meletihkan.

KELAPARAN

Bayi yang baru lahir perlu makan sepanjang masa, tetapi bayi yang dah besar sikit memerlukan satu (atau mungkin dua) penyusuan pada waktu malam. Bayi kelaparan di tengah malam itu perkara biasa.

LAMPIN BASAH ATAU BOCOR

Bila lampin basah dan bocor dah semestinya bayi tak selesa. Jadi memang bayi akan terjaga, dengan tukar lampin barulah bayi selesa nak tidur kan?

TERLALU PANAS ATAU SEJUK

Bayi akan tidak selesa jika dia terlalu sejuk. Yang terbaik ialah mendapatkan suhu bilik yang optimum untuk tidur. Ibu juga perlu memakaikan anak dengan pakaian yang bersesuaian ya..

BAYI BARU NAK TUMBUH GIGI

Bila bayi nak tumbuh gigi memang dia akan rasa kadang-kadang sakit. Memang bayi akan merengek saja, tidur pun boleh merengek. Mungkin sakit sangat agaknya. Bertabahlah wahai ibu demi membesarkan anak.

ANAK SAKIT

Dapatkan langkah-langkah pencegahan yang terbaik untuk bayi atau anak kecil dari mudah mendapat sakit contohnya macak bila anak demam. Sebab jika anak kita sakit, ibu ayah bersedialah untuk berjaga malam kerana bayi atau anak kecil akan kerap bangun.

TIDUR SIANG TERLALU LAMA

Tidur waktu siang memang satu perkara yang baik tapi ini mungkin akan mengganggu tidur malam pula. Betul kan?

MIMPI / MENGIGAU

Kadang-kadang anak-anak jaga tengah malam juga disebabkan mimpi atau mengigau. Memang betul pun, kadang-kadang tu tiba-tiba saja nangis. Nak kene pujuk baru senyap.

KEADAAN BILIK YANG TERANG

Tidur dalam bilik terang sangat pun tak boleh, sebab buat anak jadi tidur tak selesa. Orang dewasa pun tidur nak gelapkan, sebab lebih selesa.

Sumber: Ayurosman.com


TAK MUDAH JADI SEORANG WANITA, IBU, ISTERI !

Jangan mudah melenting atau cepat melatah andai wanita yang anda kenali sebagai seorang yang sabar atau periang boleh berubah emosinya secara tiba-tiba. Perubahan ini mungkin menyebabkan mereka menjadi seorang yang begitu sensitif, mudah marah, cepat tersinggung atau sebagainya. Tidak kira siapa pun wanita terbabit sama ada ibu, kakak, adik, isteri, teman wanita, bahkan yang bergelar nenek sekalipun boleh mengalami perubahan emosi seumpama ini.
Hakikatnya ialah bukan mudah menjadi seorang wanita. Namun, inilah yang harus dilalui oleh wanita dalam meniti setiap fasa kehidupan mereka. Bermula dari peringkat bayi, kanak-kanak, remaja, dewasa hinggalah mencecah ke usia emas, terlalu banyak perubahan fisiologi dan biologi yang harus dilalui oleh seseorang wanita. Andai kurang persediaan dan pengetahuan mengenai setiap fasa perubahan ini, banyak masalah boleh timbul. Masalah bukan saja dihadapi oleh wanita terbabit, malah kepada orang yang rapat dengan mereka.

EMOSI WANITA DPENGARUHI HORMON

Perubahan ini biasanya tidak disedari oleh ramai wanita. Sebaliknya, ia lebih banyak dikesan oleh mereka yang hampir dengan wanita terutama pasangan mereka. Salah satu aspek yang mungkin tidak difahami oleh sebahagian besar wanita, mahupun mereka yang berada di sekelilingnya, ialah emosi seseorang wanita. Ini kerana emosi dan perasaan seseorang wanita banyak dipengaruhi oleh hormon yang terdapat dalam tubuhnya. Bagaimanapun, para penyelidik masih dalam kajian mencari punca mengapa wanita begitu mudah terdedah pada perubahan emosi. Tidak menafikan kurangnya pemahaman berhubung perubahan emosi wanita boleh menjadi salah satu faktor yang menyumbang kepada penceraian. Emosi wanita banyak dipengaruhi oleh hormon-hormon tubuh mereka.

HORMON ESTROGEN & PROGESTERON KUASA BESAR KEHIDUPAN WANITA
Dua hormon utama yang terdapat dalam tubuh wanita ialah hormon estrogen dan progesteron. Kedua-dua hormon ini mempunyai kuasa dan pengaruh yang cukup besar dalam setiap fasa kehidupan seseorang wanita. Sekiranya berlaku ketidakseimbangan pada hormon-hormon ini, maka ia boleh menyebabkan perubahan terutama kepada mood wanita terbabit. Hormon ini dihasilkan oleh kelenjar ovari. Penghasilannya dipengaruhi oleh sebahagian hormon yang dirembeskan oleh kelenjar pituitari dalam otak.
Peranan kedua-dua hormon ini bukan sekadar hanya mengatur pusingan haid seperti perubahan pada dinding rahim dan pengeluaran darah haid. Pada masa yang sama hormon-hormon ini mempunyai kesan pada tisu-tisu tubuh. Ini termasuklah buah dada, tulang, pembuluh darah, jantung, saluran usus, pundi kencing dan kulit. Ketidakseimbangan hormon-hormon estrogen dan progesteron boleh menyebabkan perubahan kepada wanita terbabit. Ini termasuklah perubahan tingkah laku atau emosi yang menyebabkan mereka menjadi seorang yang mudah sensitif, tertekan, mudah marah atau mengalami kemurungan. Bagaimanapun, bukan semua wanita mesti melalui perubahan emosi. Pusingan haid, kehamilan, keadaan selepas bersalin, ketidaksuburan dan menopaus boleh mengakibatkan perubahan mood yang menyebabkan seseorang wanita seolah-olah mengalami kemurungan. Malah, para penyelidik turut mengesahkan bahawa hormon boleh mempengaruhi pengeluaran endorfin yang berfungsi mengawal emosi dan mood.

TIGA FASA KEHIDUPAN YANG MENYEBABKAN WANITA BOLEH MENGALAMI PERUBAHAN KETARA IALAH:

FASA SEBELUM PUSINGAN HAID (PRE-MENSTRUAL SYNDROME – PMS)

Di seluruh dunia, berjuta-juta wanita menganggap apa yang berlaku setiap bulan umpama satu pusingan jam biologi. Keletihan, mudah tersinggung, perut kembung, masalah jerawat dan sebagainya sering kali dikaitkan dengan pusingan haid. Sehingga hari ini belum ada satu teori yang berjaya membuktikan mengapa wanita mengalami perubahan mood atau emosi setiap kali mereka hampir dengan fasa pusingan haid mereka. Bagaimanapun, ia dikaitkan dengan perubahan hormon yang menimbulkan tindak balas abnormal. Gejala PMS biasanya terjadi seminggu sebelum seseorang wanita mengalami pusingan haid.Ia akan hilang beberapa hari selepas haid berlaku. Gejala-gejala ini hanya sementara waktu dan tidak begitu mengganggu rutin harian seseorang wanita. Ia merangkumi gangguan pada psikologi, perut, kulit, kandungan cecair pada badan dan lain-lain. Ini termasuklah perubahan dari segi selera makan, kemaruk makan, jerawat, mood terganggu, gangguan tidur dan emosi terlalu sensitif.

FASA SELEPAS MELAHIRKAN ANAK

Fasa ini yang juga dikenali dalam istilah perubatan sebagai post partum depression (PPD) merupakan satu keadaan di mana wanita mengalami kemurungan selepas melahirkan anak. Penurunan hormon estrogen yang mendadak selepas bersalin dikatakan faktor yang menyumbang kepada masalah seumpama ini. Ketidakseimbangan hormon boleh berlaku kepada semua wanita, namun mereka yang tidak menanganinya dengan baik boleh mendapat psikosis.
PPD boleh terbahagi kepada tiga kategori:
PPD Baby Blues
Seseorang wanita boleh termasuk dalam kategori ini sekiranya mereka mengalami perubahan emosi atau mood dalam tempoh dua minggu selepas melahirkan anak. Bagaimanapun, bukan semua wanita yang melahirkan anak melalui fasa seperti ini. Wanita di Barat dikatakan lebih ramai mengalami fasa ini berbanding wanita Asia dengan anggaran sebanyak 80 peratus. Wanita yang mempunyai masalah dalam rumah tangga dan mengalami banyak komplikasi semasa hamil lebih terdedah kepada risiko ini. Risiko ini meningkat sekiranya mereka pernah mempunyai sejarah PPD. Gejala yang dialami ini biasanya akan hilang selepas sepuluh hari. Biasanya wanita terbabit akan mengalami gejala seperti:

kesedihan
menangis lebih daripada biasa
lebih sensitif
mudah tersinggung
rasa berdebar-debar

PPD Kemurungan
Masalah ini kebiasaan dialami dalam tempoh sebulan selepas bersalin dan terus berlaku dalam tempoh beberapa bulan.Mereka yang menghadapi masalah ini perlu diberi bantuan. Mereka memerlukan rawatan kaunseling, terapi psikiatri dan sokongan emosi ahli keluarga. Wanita yang dikategorikan dalam kumpulan ini mengalami gejala-gejala seperti:

Perasaan putus asa
Tidak boleh memberi tumpuan
Gangguan ingatan
Perasaan bersalah
Rutin harian seperti makan terganggu

PPD Psikosis
Di kalangan masyarakat Melayu, PPD psikosis dikenali sebagai penyakit gila meroyan. Individu terbabit mengalami gejala seperti pesakit mental. Seperti juga PPD kemurungan, individu yang mengalami penyakit gila meroyan perlu menerima bantuan dan rawatan.  Antara gejala-gejala yang dialami ialah:

Mendengar suara-suara halus
Tingkah laku yang pelik seperti gelak atau bercakap seorang diri
Kekeliruan yang ketara
Sentiasa dalam keadaan ketakutan
Memiliki tenaga fizikal yang begitu kuat
Mengalami kesukaran untuk tidur
Keinginan untuk membunuh diri

FASA MENOPAUS (PUTUS HAID)

Menopaus merupakan satu perubahan biologi yang normal apabila ovari wanita tidak lagi menghasilkan dua hormon wanita, estrogen dan progesteron. Perlu difahami bahawa menopaus bukan sejenis penyakit. Ia adalah satu titik perubahan yang harus diterima secara positif oleh seseorang wanita, baik dari segi emosi mahupun fizikal. Bagaimanapun, menopaus boleh menjadi salah satu punca utama kemurungan. Menopaus boleh berlaku apabila seseorang wanita mencapai usia dalam lingkungan umur pertengahan 40-an hingga lewat 50-an. Menopaus menyebabkan wanita mengalami perubahan hormon. Penghasilan hormon estrogen mula berkurangan dalam tempoh beberapa tahun sebelum menopaus. Perubahan pada penghasilan hormon ini boleh menyebabkan seseorang wanita mengalami perubahan emosi seperti:
– kemurungan (bergantung kepada tahap keterukan)
– cepat marah
– mudah tersinggung
– sukar tidur
– rasa panas
– pelupa
– Sesetengahnya mengadu sentiasa rasa sedih atau sakit-sakit badan
– fikiran bercelaru
Bagi menangani masalah ini, wanita boleh mendapat rawatan terapi gantian hormon (HRT). Menopaus mungkin dianggap oleh sebahagian besar wanita sebagai fasa yang terpaksa dihadapi apabila mereka melangkah usia tua, tetapi ia juga mempunyai banyak kebaikan. Mereka kini bebas daripada belenggu pusingan haid pada setiap bulan. Wanita harus menerima menopaus sebagai satu titik permulaan kehidupan baru dalam hidup mereka.

Sumber: Pakar perunding obstetrik dan ginekologi, Dr. Suraya Arshad & internet


PUTING SAKIT KETIKA BAYI MENYUSU. ANDA PERLU TAHU KENAPA SI KECIL MENGGIGIT

Susu ibu adalah hak setiap anak yang perlu ditunaikan oleh seseorang ibu. Kejayaan seseorang ibu menyusui anaknya sehingga berusia sekurang-kurangnya dua tahun akan menjadikan anda seorang ibu yang cukup sempurna. Menyusui bayi adalah satu tuntutan yang amat digalakkan oleh setiap agama dan kepercayaan.  Menyusui bayi dengan susu ibu bukanlah sesuatu yang payah, ia juga bukanlah sesuatu yang mudah untuk dilakukan. Pengetahuan tentang penyusuan akan membantu meningkatkan keyakinan ibu dan seterusnya mendorong ibu untuk mengatasi dugaan dan rintangan seperti mana yang sedang puan hadapi.

Terdapat ibu yang mencerai susu ketika mereka rasa bayi mereka akan mula tumbuh gigi, tetapi menyusu badan pada peringkat ini adalah suatu yang normal dan semula jadi. Keperluan nutrisi bayi dipenuhi terutamanya dengan susu untuk sekurang-kurangnya tahun pertama. Ramai bayi yang diberi susu badan akan ada gigi dan kebanyakan tidak akan menggigit ibu mereka.

KESAKITAN

Tetapi jika pada kali pertama dia menggigit, iaitu jika bayi anda tergigit payu dara anda, barangkali anda akan menjerit kesakitan. Reaksi anda yang kuat itu mungkin akan memeranjatkan bayi anda sehingga dia tidak berani mengulanginya. Sesetengah bayi boleh menjadi begitu terkejut atau takut akibat reaksi kuat sehingga mereka menolak penyusuan badan.
Jika gigitan berterusan, anda masih tidak perlu mencerai susu bayi anda kecuali jika anda mahu. Mengetahui apa yang menyebabkan dia menggigit dan cuba memuaskan keperluan bayi anda untuk menggigit menggunakan cara lain boleh menyelesaikan masalah ini dengan cepat.
Kebanyakan ibu mendapati penyusuan badan tetap pengalaman yang baik apabila mereka dapat hentikan kejadian menggigit ini. Sebab-sebab lain mengapa bayi anda menggigit adalah ketika tertidur, sesetengah bayi menggigit pada penghujung penyusuan apabila mereka terlelap.
Oleh itu, perhatikan pemerlahanan dan pelemahan pergerakan rahangnya dan alihkan bayi anda sebelum dia terlena. Justeru itu, jika bayi anda kelihatan seperti hampir hendak menggigit, masukkan jari kelengkeng anda ke dalam sudut mulut di antara gusinya. Dia patut menggigit jari anda dan bukan puting anda. Jangan tariknya sementara dia sedang menggigit – anda hanya akan mencederakan diri. Perhatikan penegangan rahangnya sebelum dia menggigit dan cepat-cepat alihkannya. Anda mungkin perlu singkatkan waktu menyusu secara am sehingga fasa ini berakhir.
Cara-cara lain untuk menghentikan bayi yang menggigit adalah dengan mengatakan “tidak” dengan tegas, merenung ke dalam matanya dengan marah dan hentikan penyusuan.

MENGGIGIT

Dia perlu mengaitkan menggigit dengan kehilangan puting – kebanyakan bayi tidak suka dengan perpisahan ini. Jika dia teruskan juga, letakkannya di atas lantai untuk seketika sebaik saja dia menggigit.
Untuk kanak-kanak yang boleh berjalan dan suka menggigit, lakukan sesuatu yang baik apabila dia tidak menggigit.
Berikannya banyak pelukan, ciuman dan pujian. Jika anda rasa dia inginkan perhatian, berikan perhatian sepenuhnya semasa penyusuan. Belajar menyedari bila dia sudah hampir selesai. Anda juga jangan menyusukannya kecuali dia betul-betul lapar. Hentikan penyusuan jika dia mula terlelap. Berikannya gegelang gigit sebelum dan atau selepas penyusuan.

Sumber: Internet


KURANGKAN BERAT BADAN DENGAN PELAN DIET DETOX SECARA SIHAT

Proses penyingkiran bahan toksin atau buangan dari sistem tubuh badan atau detoxification (detox) adalah untuk memastikan sistem penghadaman bekerja dengan sepatutnya, selain memastikan kulit bersih dan segar serta sistem buah pinggang dan hati berjalan lancar. Apabila semua organ penyingkiran toksin berjalan dengan sepatutnya barulah tubuh boleh mengeluarkan toksin secara berkesan dan maksimum. Begitupun hari ini ramai yang mengandaikan penyingkiran toksin ini boleh dilakukan dengan kaedah luaran sahaja seperti mengambil makanan tambahan seperti jus detox, teh herba, sauna, dan sebagainya, yang dijadikan oleh kebanyakan individu sebagai pelan diet bagi menurunkan berat badan.

DIET DETOX BOLEH KURUS?
Dikenali sebagai diet detox, ia menjadi fenomena dalam kalangan wanita mahu pun lelaki di seluruh dunia kerana dikatakan lebih mudah dan mampu menurunkan berat badan dalam tempoh yang singkat. Diet tersebut lebih merupakan proses pengurangan air dari dalam badan.

Walaupun ia mampu menurunkan berat badan dengan cepat dan mudah, bagi sesetengah individu ia sebenarnya boleh memudaratkan diri sendiri apatah lagi jika dilakukan secara ekstrem. Secara umumnya pengamal diet detox hanya akan mengambil makanan berasaskan sayur-sayuran dan buah-buahan atau pun meminum jus buah-buahan. Memang tidak dapat dinafikan dengan mengamalkan corak pemakanan sebegini, penurunan berat badan akan berlaku dalam tempoh masa yang singkat dan mudah. Bagaimanapun, perlu diingatkan bahawa ia merupakan diet yang sangat rendah kalori sehingga kadang kala tidak mencukupi untuk keperluan tenaga harian tubuh.
Kekurangan kalori dalam badan akan menjadikan pengamal diet ini berasa lemah, mudah mengalami pening kepala, terasa hendak muntah, dan tidak cukup tenaga. Ia sememangnya merupakan diet pembuangan air dalam badan semata-mata dan tiada langsung melibatkan sebarang proses pembakaran lemak, sebagaimana sepatutnya berlaku apabila seseorang dalam proses mahu menurunkan berat badan secara sihat, iaitu dengan bersenam dan mengamalkan pemakanan yang disarankan.

SEMUA DIET ADA KEBAIKAN & KEBURUKAN

Apabila pembakaran lemak berlaku, segala toksin yang terkandung dalam badan akan dikeluarkan melalui air kencing, peluh, dan najis, tetapi perkara ini tidak akan berlaku kepada mereka yang mengamalkan diet detox. Disebabkan itulah ia bukanlah satu diet sihat yang baik untuk diamalkan, sebaliknya menasihatkan orang ramai sekiranya ingin menurunkan berat badan perlulah mengamalkan diet yang sihat. Kepada mereka yang ingin menurunkan berat badan melalui cara diet, cara yang betul ialah dengan mengamalkan pemakanan yang sihat dan disertai dengan aktiviti fizikal seperti bersenam. Pemakanan yang sihat seperti umum ketahui cara masakannya adalah seperti kukus, panggang, kurang lemak dan gula. Orang ramai dinasihatkan agar memberi perhatian penuh kepada cara masakan harian mereka. Begitupun, kepada mereka yang ingin menikmati hidangan secara goreng ia tidak ditegah cuma seelok-eloknya minyak yang digunakan untuk menggoreng hadkan kepada dua kali penggunaan sahaja.

PELAN DIET DETOX SECARA SIHAT

Hindari: Beberapa perkara yang harus dihindari ketika melakukan diet detox adalah alkohol, rokok, produk susu, gula, madu, pemanis buatan, kopi, gandum dan segala jenis produk hasilnya, dan buah kering.
Nikmati: Segala macam buah dan sayur segar, ikan, daging merah tanpa lemak, daging ayam tanpa kulit, telur, minyak zaitun, kekacang, biji-bijian, teh hijau, teh putih, teh hitam, dan air putih.
Lakukan: Sekurang-kurangnya terdapat tujuh peraturan yang wajib dipatuhi ketika menjalani diet detox, iaitu

Minum jus lemon setiap pagi sebelum sarapan untuk membersihkan dan melancarkan sistem pencernaan.

Selalu bersenam selama satu jam setiap hari. Aktiviti fizikal yang dilakukan pun harus serius dan banyak menggunakan tenaga.

Ambil makanan yang segar setiap hari, misalnya salad buah atau sayur.

Selain membersihkan toksin dalam tubuh, diet detox sepatutnya juga mampu membuang ‘toksin’ dari fikiran. Jadi ambil masa sekurang-kurangnya 15 minit setiap hari untuk meditasi, tenang dan lapangkan fikiran.

Berusaha untuk minum tiga liter air setiap hari, sama ada air putih, jus buah, jus sayur, atau teh herba.

Maksimumkan diet detox dengan membersihkan tubuh secara bersungguh-sungguh, seperti urut bahagian tertentu pada tubuh untuk melancarkan peredaran darah.

Amalkan mengunyah makanan 10 hingga 12 kali sebelum menelannya. Dengan makan secara perlahan-lahan perut cepat kenyang dan tidak menimbulkan kebiasaan makan berlebihan.

Jangan lakukan diet detox jika sedang hamil, menyusukan bayi, sudah berusia lanjut, mengalami tekanan darah tinggi, berat badan terlalu rendah, atau masalah khusus lain sebagaimana yang disarankan oleh doktor.


AWASI JIKA BAYI ANDA KERAP MUAK SUSU

Pernahkan anda melihat bayi yang baru lahir sehingga berusia enam bulan mengalami lelehan seperti air susu berwarna putih dimulut terutama selepas meminum susu ibu mahupun susu formula? Semestinya jika keadaan berlaku akan merisaukan ibu tambahan bayi yang masih kecil perlu dipantau selalu bagi memastikan keselamatan dan keselesaan mereka. Selalunya lelehan tersebut terjadi selepas bayi selesai diberikan susu mahupun berlaku ketika mereka sedang tidur. Lelehan tersebut kebiasaannya menyebabkan susu terkeluar dalam kuantiti yang sedikit dan adakalanya banyak sehingga membasahi baju.

MUAK PERKARA NORMAL

Bagi mereka yang tidak mempunyai pengalaman tersebut, kerisauan pasti bermain di minda sehingga mengeluarkan pelbagai andaian terhadap tahap kesihatan bayi mereka. Keadaan bayi yang mengalami susu keluar dari mulut selepas meminum susu atau ketika sedang tidur adalah perkara biasa yang berlaku kepada bayi.

Majoriti bayi berumur sebulan sehingga enam bulan akan mengalami situasi ini di mana cecair berwarna putih seakan baki susu akan meleleh keluar dari mulut mereka sama ada dalam kuantiti yang sedikit mahupun banyak. Keadaan ini tidak membahayakan kesihatan bayi tersebut jika kuantiti susu yang keluar dalam mulut masih terkawal.

Keadaan ini terjadi apabila perut dipenuhi asid. Jika bayi tersebut minum dalam kuantiti yang banyak juga menyebabkan perut tidak dapat menampung jumlah susu yang tersimpan lantas menyebabkan susu tersebut keluar dari dalam mulut.

Seorang ibu perlu peka dengan perubahan yang berlaku pada bayi mereka. Jika bayi meminum terlalu banyak juga akan menyebabkan ketidakselesaan pada bahagian penghadaman dan pencernaan.

AWASI JIKA MUAK ATAU MUNTAH TANPA HENTI

Apabila bayi berasa tidak selesa mereka akan menangis. Menangis adalah bahasa yang digunakan untuk menjelaskan keadaan mereka kepada kita. Sebagai orang dewasa kita perlu mempelajari bahasa tersebut. Terdapat beberapa petanda yang berkaitan dengan ketidakselesaan akibat penghadaman dan pencernaan perut iaitu mereka akan mengalami muntah-muntah dan menangis tanpa henti.

Jika keadaan tersebut berlarutan akan mengganggu proses tumbesaran bayi kerana bayi tidak mendapat zat yang secukupnya. Terdapat sebahagian ibu bapa yang mengandaikan anak mereka menangis kerana lapar, lantas dengan memberi bayi tersebut susu akan melegakan tangisan mereka namun keadaan bayi tersebut tetap sama.

Dalam keadaan lain, jika bayi masih kenyang, tetapi akan berterusan meminum kadang-kadang itu bukan petanda mereka lapar, sebaliknya perilaku tersebut sebagai satu cara untuk menenangkan diri.

Jika bayi tersebut meminum susu formula, ibu perlu mengehadkan jumlah pengambilan susu tersebut setiap hari. Kebiasaannya bayi meminum susu dalam 100 hingga 250 mililiter perkilogram dalam sehari.

Kuantiti yang sesuai untuk bayi baru lahir pula dalam satu atau tiga auns. Jumlah tersebut perlu ditambah seterusnya mengikut peningkatan usia mereka. Terdapat beberapa kaedah sesuai digunakan untuk mengelakkan bayi dari tersedak susu dan mengurangkan masalah ketidakselesaan akibat pencernaan.

LAKUKAN INI JIKA ANAK MUAK

Baringkan bayi dalam posisi melentang dengan bantal ditinggikan sedikit pada bahagian kepala selepas mereka selesai minum. Jika mereka masih menangis kerana keadaan perut yang tidak selesa, ibu bapa juga boleh menggunakan ubatan khusus untuk mengurangkan asid dalam perut.

Selain itu, digalakkan untuk menukar susu kepada jenis susu yang lebih pekat . Susu yang lebih pekat akan membantu mengurangkan lelehan susu tidak hadam keluar dari mulut kerana kandungannya yang lebih padat.

Sekiranya bayi menghidapi salah satu daripada simptom yang berkaitan, ibu bapa perlu berjumpa dengan pakar pediatrik untuk mendapatkan rawatan selanjutnya. Antara simptom tersebut adalah kuantiti muntah yang berlebihan, muntah kuat atau jarak jauh, bayi tidak membesar atau berat badan tidak bertambah mengikut kadar yang berpatutan. Selain itu bayi selalu menangis seperti kesakitan dan tidak berhenti menangis walaupun diberi susu atau didukung.

Sumber: Internet


14 TIP MANDI BAYI BARU LAHIR AGAR TIDAK GUGUP

Rasa gugup, kekok dan takut bayi terlepas daripada pegangan kerana saiznya yang kecil dialami oleh hampir kesemua ibu dan bapa yang baru pertama kali menimang cahaya mata. Kurangnya keyakinan untuk memegang bayi ketika mandi mungkin boleh diatasi apabila ibu atau bapa mempunyai ilmu tentang cara memandikan bayi mereka. Memandikan bayi bukanlah sesuatu yang susah biarpun bagi ibu bapa yang baru menimang anak. Perkara paling utama sebelum memandikan bayi ialah memilih masa yang sesuai untuk ibu dan bayi.

Jangan buat dalam keadaan tergesa-gesa. Memang mandian pada kali pertama membuatkan ibu atau bapa gugup kerana mereka merasakan bayi sebagai satu objek lembut.

Sebelum memandikan bayi, pastikan ibu atau bapa menyediakan perkakas mandi selengkapnya agar mudah untuk dicapai ketika memandikan bayi mereka. Selepas menanggalkan pakaian bayi segeralah balut badannya dengan tuala.

Ibu bapa perlu ingat bayi yang baru lahir iaitu di bawah umur 10 minggu mudah menjadi sejuk atau dalam istilah perubatannya hipotermia. Justeru elakkan bayi daripada terdedah kepada keadaan sejuk kerana apabila ia berlaku boleh menjejaskan kesihatan bayi secara keseluruhan.

Kebanyakan rumah kini dilengkapi alat pendingin hawa, jadi sebelum membuka baju bayi untuk mandi pastikan suhu bilik tidak terlalu sejuk.

Pastikan juga lantai bilik air kering dan ketika memandikan bayi ibu atau bapa lebih baik dalam posisi duduk daripada berdiri.

Paras air di dalam bekas mandi bayi sebaik-baiknya setinggi lapan sentimeter, iaitu lebih kurang paras atas dada bayi.

Kalau bilik mandi tidak dilengkapi dengan pancuran pemanas air (water heater), isi air sejuk dulu dalam besen mandi kemudian baru masukan air panas. Amalan memasukkan air sejuk sebelum air panas penting untuk mengelakkan kemalangan akibat kecuaian.

Kemudian suhu air ditentukan dengan cara menguji dengan siku atau tapak tangan. Sebaiknya ibu bapa menggunakan pembersih badan dan rambut top-to-toe agar mata bayi tidak pedih apabila terkena percikan air bersabun.

Jangan terus rendam bayi dalam besen mandi. Perkara pertama yang perlu dilakukan ialah bersihkan mata, muka serta leher bayi menggunakan kapas tersebut. Pastikan bahagian leher dan kelengkang bayi dicuci dengan betul kerana bahagian tersebut mudah dijangkiti kulat.

Selepas bersihkan bahagian wajah dalam keadaan masih berbalut tuala, syampu rambutnya bilas dan terus keringkan dengan tuala, ini penting kerana suhu kepala yang menjadikan seluruh tubuh bayi sejuk.

Memang diakui ramai ibu bapa gerun apabila hendak memasukkan bayi dalam tab mandi. Bayi memang tidak boleh mengawal otot leher jadi sokongan tangan di belakang leher bayi amat penting sebelum sebelah tangan lagi membersih badan bayi.

Ibu juga boleh menggunakan tuala kecil untuk membersihkan bayi.

Apabila selesai mandi, keluarkan bayi dari air dari bahagian kepala dan bahu dulu, satu tangan ibu menyokong di bahagian punggung dan terus ke tuala dan balut.

Ada ibu bapa yang takut memandikan bayi kerana melihat tali pusat bayi yang seakan-akan tertanggal. Tidak perlu khuatir kerana tali pusat bayi biasanya akan tercabut sendiri dalam masa empat hingga sepuluh hari selepas lahir. Selepas mandi, gunakan spirit yang dibekal oleh pihak hospital untuk menyapu di keliling pusat supaya jangkitan tidak mudah berlaku.

Sumber: Pakar pediatrik, Dr. Zulkiflee Ismail


CARA UNTUK KURANGKAN SAKIT BERSALIN ANDA

Memang tidak semua wanita bertuah dan dapat melahirkan anak tanpa masalah. Setiap wanita mempunyai pengalaman bersalin yang berbeza-beza. Bahkan bagi seorang ibu, pengalaman melahirkan setiap anak juga tidak serupa. Kesakitan ketika melahirkan anak menyebabkan ada sesetengah wanita serik untuk hamil lagi. Sebenarnya ada pelbagai kaedah untuk mengurangkan kesakitan semasa bersalin.

KAEDAH MENGURANGKAN SAKIT

Teknik pernafasan (dikenal juga sebagai Lamaze) untuk melegakan ketegangan otot pelvis
Suntikan ubat-ubatan
Sedutan gas Entonox
Kaedah epidural.

Kaedah Teknik Pernafasan (Kaedah Lamaze)

Merangkumi cara berehat dan senaman tarik nafas yang dilakukan kebanyakan ibu ketika mengandung seperti diajar dalam kelas antenatal. Lebih baik jika suami turut mempelajari kaedah ini. Kesakitan bersalin juga disebabkan ketegangan pada otot pelvis dan kaedah ini membolehkan otot pelvis menjadi tidak tegang dan seterusnya dapat mengurangkan kesakitan. Sebahagian wanita hanya memerlukan kaedah ini untuk mengurangkan kesakitan dan ia lebih bersifat semula jadi.

Ubat-Ubatan Suntikan Ubat Opiod

Iaitu yang sama kumpulan dengan morfin atau pethidin diberi ketika sakit bersalin dan menghalang otak daripada merangsang deria kesakitan. Bagaimanapun, ubat opiod ini boleh menyebabkan seseorang ibu merasa khayal dan mengantuk. Malah, bayi yang lahir juga mungkin boleh mendapat kesannya dan biasanya bayi diberi ubat antidot iaitu naloxone sejurus selepas dilahirkan. Sedutan gas Entonox (campuran gas oksigen dan nitrus oksida) memberi kesan sama, iaitu menghalang deria rasa daripada mengalami kesakitan dan sampai ke otak, tetapi ia juga boleh menyebabkan wanita mengantuk dan kurang cergas ketika bersalin.

Epidural

Penggunaan suntikan epidural adalah bertujuan mengelakkan kesakitan terutamanya ketika puan memilih cara tersebut untuk bersalin tanpa kesakitan. Suntikan epidural diberi apabila pesakit mula menunjukkan tanda hendak bersalin. Epidural menahan kesakitan bersalin dengan menghalang buat sementara waktu saraf yang bermula dari rahim ke otak. Suntikan epidural ini mempunyai kebaikan seperti dapat menahan kesakitan pada fasa pertama dan kedua kelahiran, tidak memberi kesan mengantuk pada ibu, memberi bius untuk kelahiran secara forceps atau vakum, jahitan episiotomi dan meneruskan khidmat bius jika memerlukan kelahiran secara pembedahan caesarean. Ia juga menyebabkan salur darah mengembang, melancarkan peredaran darah kepada bayi dan secara tidak langsung mengurangkan risiko bayi lemas. Epidural adalah ubat tahan sakit paling selamat dan sangat diperlukan ibu yang ada masalah kesihatan seperti sakit jantung dan tekanan darah tinggi.
Bagaimanapun, epidural tidak menjamin 100 peratus dapat mengurangkan kesakitan kerana kadangkala faktor posisi ketika pemberian epidural dan abnormaliti pada struktur tulang belakang yang bengkok (kifosis dan skoliosis) menyebabkan kesukaran mendapat posisi jarum epidural di kawasan lumbar tulang belakang. Kebanyakan wanita yang memilih suntikan epidural menyatakan ia memberi kelegaan kesakitan. Hampir semua yang pernah diberi suntikan epidural ingin melakukannya sekali lagi pada masa depan. Kajian membuktikan epidural tiada kesan sampingan jangka panjang.

Rungutan atau dakwaan bahawa suntikan epidural menyebabkan sakit belakang atau sakit pinggang kemudian hari adalah tidak benar. Ini kerana selepas bersalin normal tanpa epidural pun, sakit belakang tetap wujud disebabkan faktor berat badan, regangan pada kulit dan otot, serta postur ketika mengandung. Kaedah epidural sama sekali tidak menyebabkan masalah atau penyakit pada organ buah pinggang seseorang. Kesan sampingan yang biasa dialami adalah tidak selesa akibat kekebasan pada bahagian bawah badan. Biasanya kebanyakan wanita dapat menerimanya sebagai ketidakselesaan sementara. Selain itu, ia boleh menyebabkan tekanan darah rendah (hipotensi) dan tidak dapat membuang air kecil dengan sendiri (mungkin memerlukan tiub kencing) buat sementara waktu. Biasanya pakar bius memberi ubat bius epidural berdos rendah yang berkesan untuk mengelak masalah ini.

Sumber: Internet


KENAPA BERAT ANAK SAYA MAKIN MENURUN?

Ibu bapa tidak perlu bimbang jika anak kurus dan berat menurun, asalkan anak kita aktif, sihat dan tunjukkan perkembangan yang baik mengikut usianya. Paling penting tiada menimbulkan sebarang masalah. Diantara sebab-sebab si anak hilang berat badan ialah:

GERAK GERI ANAK SEMAKIN AKTIF

Apabila anak-anak semakin aktif, maka kadar metabolisme anak akan meningkat. Bukan itu saja ditambah pula si anak yang cerewet makan salah satu sebab berat anak akan menurun.

KECACINGAN

Cacing dalam perut juga punca sistem penghadaman anak tak efektif. Malah cacing dalam perut juga akan menyerap zat makan yang dimakan. Ibu perlu pantau dos pengambilan ubat cacing setiap 6 bulan sekali, hanya berusia 1 tahun keatas. Dapatkan nasihat doktor terlebih dahulu.

KETURUNAN

Latar belakang keluarga juga salah satu puncanya. Mungkin keturunan keluarga yang memang berbadan kecil dan kemungkinan ini juga buat si anak ikut bersaiz badan kecil.

WAKTU MAKAN

Jarak masa yang lama akan menyebabkan tenaganya tidak stabil sehingga dia perlu menggunakan lemak dalam tubuh untuk ditukarkan kepada tenaga. Waktu makan yang sesuai ialah setiap 3 hingga 4 jam dengan pemberian snek antara waktu makan utama.

BANYAK AMBIL CECAIR

Kalau si anak contohnya minum susu terlalu banyak akan menyebabkan si anak menjadi kenyang dan tak akan ambil makanan pejal dalam jumlah sepatutnya. Ini juga faktor berat badan anak menurun.

PEMILIHAN MAKANAN

Kadang anak tolak makanan bila waktu makan. Bukan itu saja sampai ada sayur tak nak makan dan jika anak-anak ambil makanan serat menyebabkan dia jadi kenyang yang lama. Ibu perlu pelbagaikan makan si anak supaya anak tidak bosan.

Sumber: Internet